Toleransi Islam Kepada Bukan Islam Sepanjang Zaman

Salah satu keistimewaan Tamadun Islam adalah kerajaannya menerapkan nilai toleransi yang tinggi. Al-Quran telah menetapkan dasar toleransi kepada non-muslim apabila Allah SWT berfirman “Allah tidak melarang kamu berbuat baik dan berlaku adil terhadap orang-orang yang tidak memerangimu kerana agama serta tidak mengusir kamu dari negerimu. Seseungguhnya Allah menyukai orang-orang yang berlaku adil (Al-Mumtahanah ayat 8. Dr. Yusuf Al-Qaradawi berkata di dalam Tarikhuna Al-Muftara Alaih “adil di sini bermaksud kita memoerlakukan mereka dengan cara yang benar dan memberikan hak mereka”.

Dr. Yusuf turut menghuraikan perkataan al-Birr (berbuat baik ) di dalam ayat ini merupakan antara perkataan yang biasa digunakan untuk hak paling suci seperti Birr al-Walidain (berbuat baik kepada orang tua). Islam juga menerapkan nilai toleransi yang tinggi kepada golongan Ahl Kitab (kristian dan yahudi) apabila muslim dibenarkan memakan makanan mereka, mangahwini wanita mereka. Dr. Yusuf menyatakan ini merupakan bentuk toleransi yang paling tinggi apabila seorang wanita ahlul kitab menjadi teman hidup kita dan membesarkan anak-anak kita. Baiklah sekarang marilah pula kita melihat bentuk toleransi yang terdapat di dalam sejarah Islam

A. Toleransi pada zaman Rasulullah SAW

Rasulullah SAW sentiasa menerapkan nilai pendamaian apabila berhubung dengan golongan non-muslim. Di dalam hadis yang diriwayatkan oleh Imam Al-Bukhari apabila Asma’ bin Abu Bakar meminta fatwa Nabi SAW iaitu boleh beliau berbuat baik kepada ibunya yang musyrik maka Rasulullah menjawab “ya berbuat baiklah kepadanya”. Rasulullah SAW juga sentiasa menghormati Ahlu kitab dengan memuliakan mereka dan menziarahi mereka serta menerima hadiah daripada mereka. Ibn Ishaq di dalam Sirah Nabawiyah (4/114) meriwayatlan bahawa ketika Rombongan Nasrani dari Najran datang kepada Rasulullah SAW di Madinah mereka menemui baginda di dalam masjid dan setelah Asar mereka memasuki masjid dan beribadah di sana.

Maka para sahabat hendak melarang mereka namun Nabi SAW menjawab “Biarkan mereka” lalu mereka pun melakukan ibadah menghadap Timur.” Atas dasar ini Imam Ibn Qayyim berpendapat di dalam Zad al-Maad 3/638 bahawa boleh Ahl kitab memasuki masjid dan melakukan ibadah di sana dengab syarat perkata itu ada alasan dan bukan kebiasaan.

Di kita Al-Amwal hlm 613 karya Abu Ubaid bahawa beliau meriwayatkan dari Said bin al-Musayyib Bahawa Rasulullah pernah mengeluarkan sedekah kepada keluarga yahudi. Diriwayat di dalam hadis al-Bukhari (1290) bahwwa Nabi SAW ada menziarahi orang yahudi yang sakit dan brjaya mengajaknya memeluk Islam. Riwayat Imam Bukhari daripada Sayyidatina Aisyah bahawa ketika Nabi SAW wafat baju perang baginda digadai kepada orang Yahudi untuk diberi nafkah kepada ahli keluarga. Riwayat Imam Al-Bukhari (2887) menceritakan Nabi SAW pernah berdiri memberi pengjormatan kepada jenazah yahudi. Kemudian para sahabat bertanya “Bukankah itu adalah jenazah yahudi ?” Nabi SAW menjawab bukankah di juga manusia?”.

B. Toleran para Sahabat Nabi SAW

Sesungguh para Sahabat telah mengikuti sunnah Nabi SAW dalam bertoleransi. Khalifah Umar al-Khattab di dalam buku al-Kharraj karya Abu Yusuf pernah memberi bantuan Baitulmal kepada seorang yahudi. Beliau berhujah dengan Firman Allah SWT di dalam surah Taubah ayat 60 “dan zakat itu hanyalah untuk orang fakir dan orang Miskin”.

Khalifah Umar berkata dia termasuk orang miskin ahli kitab. Khalifah Umar ketika nazak akibat ditusuk lelaki majusi bernama Abu Lu’luah berwasiat “Aku berwasiat kepada khalifah setelahku agar memperlakukan ahl Zimmi (Kafir yang duduk di wilayah Islam dengan membayar jizyah) , memenuhi janji mereka, berperang bersama mereka dan tidak membebani mereka dengan sesuatu yang mereka tidak mampu.” (Al baihaqy dan as-Sunan 9/206)

C. Toleransi Para Ulama

Toleransi ini dibuktikan apabila Sebahagi ulama Tab’in seperti Ibn Sirin dan az-Zuhri berpendapat boleh memberi zakat kepada pendeta kristian. Ibn Syaibah dalan Musannaf ibn Abi Syaibah (10409) meriwayatkan dari Jabir bin Zaid bahawa beliau pernah ditanya tentang orang yang berhak menerima sedeqah maka beliaa menjawab “kepada orang miskin baik muslim atau ahl Zimmi.”

Seorang tokoh Ulama bermazhab Maliki yang bernama Al-Qadhi Ismail bin Ishaq di dalam Tartib al-Madarik karya al-Qadhi Iyadh hlm 174 pernah dikunjungi menteri Khalifah Abbasiyyah (Al-Mu’tadhid Billah) beragama Nasrani yang bernama Abdun bin Shaid lalu al-Qadhi berdiri menyambutnya, orang yang melihat perkara itu mengingkarinya maka al-Qadhi menjawab “Saya tahu kalian tidak suka saya melakukan hal ini, tetapi Allah SWT berfirman “Allah tidak melarang kamu berbuat baik dan berlaku adil terhadap orang-orang yang tidak memerangimu kerana agama serta tidak mengusir kamu dari negerimu. Seseungguhnya Allah menyukai orang-orang yang berlaku adil (Al-Mumtahanah ayat 8) dia adalah orang mewakili al-mu’tadhid dan hal ini termasuk perbuatan baik.

Ibn Taimiyah pernah menunjukkan nilai toleransinya seperti mana dinukilkan di dalam Ahkam Dzimmiyin karya Shaikh Abdul Karim Zaidan bahawa Raja Tatar iaitu Qazan pernah menyerang Damsyik pada 7 H dan menawan ramai orang Islam dan kafir Dzimmi Yahudi dan Kristian. lalu Ibn Taimiyah bersama ulama lain pegi menemui Raja Qazan agar membebaskan tawanan itu. Raja Qazan menerima permintaan Ibn Taimiyah dengan membesarkan tawanan Islam tetapi tidak kepada tawanan ahl Zimmi, maka ibn Taimiyah menolak perkara tersebut dan tidak ingin meninggalkan tempat sebelum tawanan itu dibebaskan beliau berkata “mereka dan umat Islam mempunyai hak dan kewajiapan. yang sama. itulah ajaran Islam.”

D. Toleransi di Era Bani Umayyah

Sesungguhnya pada Era Bani Umayyah penyebaran agama Islam berlaku dengan sangat pesat akibat toleransi dan akhlak panglima Islam yang menakluk Andalusia, Sind dan Asia tengah sehingga pemerintah Bani Umayyah sendiri bimbang akan kekurangan baitulmal melalui pembayaran jizyah sehingga gabenor Iraq, Hajjaj menetapkan golongan non-muslim yang baru memeluk Islam tetap wajib membayar jizyah kerana iman mereka belum kuat sebelum amalan ini dihapuskan oleh Khalifah Umar bin Abdul Aziz.

Will Durrant di dalam bukunya, The Story of Civilization 13/113 berkata:

“Pada era Bani Umayyah, ahli Zimmi dari Kristian, Zoroaster, dan Sha’biin menikmati rasa toleransi yang sangat besar dan tidak dapat kita bandingkan di Negeri Kristian sekarang. Pada saat mereka diberi kebebasan untuk melaksanakan ajaran agama, membaik-pulih gereja dan tempat ibadah lainnya. Tidak ada diwajibkan mereka selain dikenakan pakaian warna khusus dan mengeluarkan pajak sesuai dengan.kemasukan setiap orang. Biasanya pajak tersebut hanya berharga 4 atau 2 dinar sahaja. Pajak tersebut hanya wajib bagi orang yang mampu berperang sahaja. Adapun pendeta, wanita, lelaki belum dewasa, hamba,orang buta dan orang miskin tidak dikenakan kewajipan pajak. Mereka pun tidak harus melaksanakan kewajiban militer dan mengeluarkan zakat yang jumlahnya mencapai 25 peratus dari permasukan tahun. Pada saat itu, pemerintah harus melindungi mereka.”

E. Toleransi di era Abbasiyah

Sesungguhnya era Bani Abbasiyah merupakan kemuncak peradaban Islam. Nilai toleransi mencapai tahap yang tertinggi apabila Dr. Khartbuli di dalam al-Islam wa ahlu adz Dzimmah menyatakan bahawa terdapat ramai pembesar bukan Islam yang terkenal pada era ini. Contohnya Garges bin Bakhtesyu merupakan doktor Khalifah Abu Jaafar al- Manshur yang sangat dipercayai.

Khalifah Harun ar-Rasyid juga sangat mempercayai seorang doktor bukan Islam yang bernama Gabriel bin Bakhtesyu. Kepercayaan Khalifah Harun terbukti apabila baginda pernah berkata “setiap orang yang mempunyai keperluan denganku, bicaralah kepada Gabriel kerana setiap permintaanya akan aku laksanakan.” Khalifah al-Mu’tashim juga amat menghormati pegawai non-muslim yang bernama Salmoeh, apabila Salmoeh meninggal, Khalifah Mu’tashim memerintah jenazah Salmoeh dibawa ke Istana Khalifah dan dinyalakan lilin sempena kematiannya serta khalifah Mu’tashim pada waktu itu jadi tidak lalu makan. Begitu juga Yohana bin Masaweh yang telah mengabdikan diri kepada Khalifah Mutawakkil sehinggakan khalifah tidak akan makan kecuali jika dia turut serta makan.

Pada era Abbasiyah terdapat pegawai non-muslim yang masyhur bernama Ibrahim Bin Hilal. Beliau menduduki pelbagai jabatan penting kerajaan sehingga mendapat pujian. Khalifah Bani Buwaih iaiyu Bakhtiar bin Muiz pernah menawarkan beliau jawatan wazir sekiranya beliau memeluk Islam namun Ibrahim menolaknya. Golongan non-muslim juga turut menuntut ilmu daripada tokoh ilmuwan Islam seperti Yahya bin Adi dan tokoh ilmu mantik seperti Al-Farabi. Tsabit bin Qurrah pula telah belajar dengan tokoh Muktazilah yang bernama Ali bin al-Walid.

Masyarakat Islam turut memandang tinggi dan memanfaatkan ilmu daripada tokoh bukan Islam seperti Aristotle yang dianggap guru dunia Islam. Saintis Islam seperti Al-Khazin dianggap sebagai Ptolemy II. Tokoh perubatan seperti Ibn Nafis dan Al-Zahrawi telah memajukan teknologi perubatan mengikut asas dari Hippocrates. Begitu juga Al-Khwarizmi telah memanfaatkan ilmu matematik India untuk konsep Algebra.

F. Toleransi di era Uthmaniyah

Kerajaan Uthmaniyah telah menerapkan nilai toleransi yang tinggi pada zaman kegemilangannya. Hal ini dibuktikan pada tahun 1530 M sebanyak 80% penduduk kerajaan Uthmaniyah di Eropah adalah bukan Islam. Golongan non-muslim telah mendapatkan kebebasan sepenuhnya di era Uthmaniyah. Hal ini dibuktikan apabila Sultan Mehmed II (Muhammad Al-Fateh) telah mengasaskan sistem Millet setelah penaklukan Konstantinople 1453. Melalui sistem ini, setiap kumpulan agama seperti Kristian Ortodoks dan Yahudi memiliki undang-undang agama mereka tersendiri. Mereka tidak akan diadili hukum Islam jika mereka melakukan kesalahan sesama mereka.

Kumpulan ini turut berhak memilih ketua mereka sendiri, membangunkan rumah ibadat dan sekolah, menggunakan bahasa mereka sendiri serta mengutip cukai. Jika terjadi permasalahan mereka boleh memgadukan masalah kepada Sultan. Sultan Mehmed II merupakan contoh terbaik dalam menonjolkan dasar toleransi.

Antara dasar toleransi yang diterapkan oleh Sultan Mehmed II ialah:

1. Shakir Afandi Al-Hanbali menyatakan dalam talkhid al-Tarik al-Uthmani hlm 37 “Memberikan pengampunan, melaksanakan pendamaian serta mewujudkan toleransi agama dalam kalangan penduduknya. Beliau melayan penduduk konstantinople dengan penuh hormat.”

2. Al-Shallabi menyatakan dalam al-Dawlah al-Uthmaniyah hlm 111:

“Para tentera dititahkan untuk memberi layanan baik terhadap tawanan perang bahkan sultan Muhammad Al-Fateh sendiri menbus sejumlah tawanan perang menggunakan hartanya. Tawana ditebus kebanyakkan bangsawan berasal dari Greek serta para pemimpin kristian.”

3. Memberi kebebasan kepada penduduk Kristian memilih uskup mereka yang baru. Penduduk Kristian telah memilih Gennadius Sholarius dan disambut Mehmed II dengan penuh hormat.

4. Sejarawan Turki bernama Halil Inalcik menyatakan Sultan Mehmed II menggalakkan penganut Kristian Ortodoks melarikan diri supaya kembali ke Istanbul dan memberi perlindungan sepenuhnya kepada agama tersebut.

5. Memberi kuasa sivil kepada uskup Gennadius sebagai autoroti keagamaan kepada penduduk Konstantinople dan hubungannya dengan muslim

6. Mengumumkan uskup Gennadius memiliki kedudukan setaraf dengan menteri-menteri dalam Uthmaniyah

7. Memberi sokongan dalam membaik pilih gereja-gereja

Atas sikap inilah yang menyebab paderi Gennadius scholarius menyatakan satu perkataan yang cukup terkenal bahawa dia lebih suka melihat serban sultan daripada topi latin.” Topi latin yang dimaksudkan ialah golongan Kristian Katholik yang telah menindas Kristian Orthodoks.

Bahkan sejarawan menganggap dasar toleransi dan perlindungan Sultan Mehmed II menyelamatkan mazhab Kristian Orthodoks daripada pupus akibat daripada penindasan Maharaja Constantine XI yang ingin menukarkan mazhab empayar Byzantine daripada Orthodok kepada Katholik untuk mendapat sokongan Pope.

Layanan Sultan Mehmed II kepada penduduk Konstantinople jelas berbeza dengan penaklukan Tentera Salib Latin pada Perang Salib ke-4 (1204) dimana mereka memusnahkan harta benda awam bahkan sejarawan Villa Hardouin merekodkan kegilaan tentera salib di Konstantinople bukan sekadar mencabuli kehormatan anak-anak gadis yang masih dara bahkan mereka sanggup menggali dan menyelongkar kubur-kubur yang menyimpan mayat permaisuri-permaisuri Rom. Ini dengan tujuan memuaskan nafsu mereka.

Bukan itu sahaja dasar toleransi Sultan Mehmed II kepada non-muslim dapat dilihat melalui titah bertulis yang dikeluarkan kepada Kristian Bosnia setelah penaklukan Bosnia yang diberikan kepada Angjeo Zvizdovic iaitu ketua Kristian yang mendiami daerah Fojnica pada 1463. Titah ini bertulis

“Beta adalah Sultan Mehmed Khan si penakluk. Inilah yang diisytiharkan oleh masyarakat antarabangsa. Masyarakat kristian Bosnia di bawah titah Sultan ini dengan segala bentuk perlindungan daripada Beta sendiri.

Beta memerintahkan agar tiada seorang pun berhak mengganggu atau mengancam peribadi atau gereja mereka! Mereka berhak hidup aman sejahtera di bawah naungan beta. Mereka ini boleh menjadi penduduk tetap memerlukan perlindungan keselamatan dan juga kebebasan.

Justeru mereka perlu kembali semula ke kediaman mereka di mana sahaja tempatnya di dalam sempadan wilayah beta. Tiada seorang pun di dalam kerajaan beta sama ada menteri, pegawai atau pembantu boleh menjatuhkan maruah atau mengancam kehidupan mereka. Tidak seorang pun boleh mengancam, membahayakan atau menyerang kehidupan peribadi, harta benda dan rumah ibadar mereka! Apa sahaja dilakukan oleh mereka walau di tanah air mereka ini adalah mendapat hak keadilan yang sama.

“Dengan itu Beta mengisytiharkan titah ini dikuatkuasakan! Beta jyga bersumpah dengan pedang beta ini atas nama Allah Yang Maha Suci yang telah menciptakan langit dan bumi dan Muhammad itu persuruh Allah serta 124000 nabi diutuskan. Bahawa tidak boleh seorang pun rakyat beta yang berhak menolak atau menentang titah ini!”

Pada zaman Sultan Sulaiman Al-Qanuni (1520-1566M), beliau telah menghapuskan pelbagai jenis cukai dan terutamanya kepada golongan petani Kristian seperti yang digariskan dalam kod undang yang ditetapkannya iaitu Kanun-i Osmani. Tindakan dapat menjamin kesetiaan mereka serta kegembiraan mereka merupakan keutamaan buat Sultan Sulaiman.

Tindakan ini menyebabkan taraf ekonomi petani kristiann bertambah baik dan cukai yang dikenakan terhadap golongan kristian di kerajaan Turki Utmaniyah jauh lebih rendah berbanding cukai yang dikenakan terhadap penduduk kristian di kerajaan Eropah. Bahkan banyak penduduk kristian dari Eropah telah berpindah ke jajahan Kerajaan Uthmaniyah pada zaman pemerintahan Sultan Sulaiman Al-Qanuni.

Penutup

Oleh itu jelaslah betapa toleransi merupakan nilai utama di dalam tamadun Islam. Gustave le Bon pernah berkata di dalam “The World of Islamic Clivization” seperti yang telah kita lihat dalam Al-Quran, dasar toleransi Muhammad terhadap Yahudi dan Kristian sangat besar dalam hal yang belum pernah kita dapatkan dari pada pendiri agama yang hidup sebelumnya seperti Yahudi terutama Kristian. Kita melihat para khalifah yang menggantikannya melakukan hal yang sama.


Kaedah Berinteraksi Dengan Nas Akhir Zaman

Terdapat beberapa panduan khusus untuk berinteraksi dengan nas akhir zaman. Kaedah berinteraksi dengan nas akhir zaman ini antaranya diperkatakan oleh Dr. Sharaf Mahmud Al-Qudhah (DSMQ), khususnya berkenaan beberapa aspek penting dalam berinteraksi dengan hadis masa hadapan. (Al-Qudhah, 2016)

Begitu juga dengan pandangan penulis Islam seperti Alang Ibn Shukrimun (2018) serta kajian oleh Lukmanul Hakim dan Muhammad Yusram (2019) yang turut menekankan beberapa panduan asas dalam memahami nas agama yang berkait dengan eskatologi.

Panduan-panduan ini berfungsi bagi memastikan supaya penelitian terhadap nas akhir zaman yang dilakukan tidak terpesong daripada manhaj ilmu yang sebenar serta kefahaman yang terhasil daripadanya pula adalah selari dengan tuntutan syarak.(Shukrimun, 2018)

Walaupun kajian mereka lebih menekankan aspek interaksi dengan hadis-hadis akhir zaman, pandangan seperti yang dikemukan oleh DSMQ dan Alang Ibn Shukrimun ini boleh dijadikan juga sebagai panduan umum dalam berinteraksi dengan nas al-Quran yang berkait dengan eskatologi.

i. Memahami nas dengan kaedah yang betul

Antara panduan penting ini adalah membaca nas sama ada daripada al-Quran dan Hadis memerlukan kepada kaedah dan disiplin yang khusus. Pemahaman terhadap nas ini tidak boleh dilakukan secara sembarangan. (Shukrimun, 2018) Nas seperti hadis sebagai contohnya, tidak boleh dibaca secara literal dan difahami melalui terjemahan semata-mata. Ianya juga perlu diteliti dari sudut ilmu bahasa, ilmu mantiq serta segala ilmu alat untuk mendapatkan kefahaman yang tepat terhadap kandungan matannya.

Selain itu, kaedah yang masyhur dalam Ahli Sunnah menyatakan bahawa hukum asal sesuatu nas adalah difahami bersesuaian dengan makna zahirnya. Dengan demikian, dalil yang berkait dengan tanda akhir zaman secara prinsipnya termasuk juga dalam kategori nas yang perlu difahami pada asalnya berdasarkan makna zahirnya. (Luqmanul Hakim, 2019)

ii. Tidak memaksakan penetapan kesesuaian sesebuah tanda kiamat dengan peristiwa semasa yang berlaku

Kesesuaian tanda-tanda kiamat dengan peristiwa yang ada sebenarnya berlaku secara semula jadi, serta tidak ada sifat dipaksakan (takalluf) dalam cubaan untuk menyesuaikan antara keduanya. (Luqmanul Hakim, 2019) Terdapat beberapa contoh untuk pendekatan ini, antaranya adalah tanda-tanda akhir zaman seperti diutusnya Nabi SAW, wafatnya baginda SAW, banyak kekacauan dan fitnah serta merebaknya kebodohan terhadap ilmu agama.

Tanda-tanda akhir zaman yang dinyatakan ini dapat dipadankan dengan zaman tertentu dengan secara semula jadi, malahan sebahagian orang awam juga dapat memahami berkenaan penerapan tanda kiamat ini dengan tempoh tertentu dalam sejarah umat manusia.

iii. Berhati-hati dalam menetapkan kesesuaian nas dengan realiti

Sikap berhati-hati juga perlu ditekankan dalam berinteraksi dengan dalil yang menerangkan peristiwa akhir zaman. Hal ini kerana jika proses berhati-hati tidak diambil berat, implikasi negatif yang ditimbulkan oleh sikap tergesa-gesa dalam menyesuaikan dalil dengan realiti tidaklah kecil. (Luqmanul Hakim, 2019)

Antara pendekatan yang difikirkan relevan untuk memastikan sikap keberhati-hatian ini adalah dengan tidak mengaitkan sesuatu nas akhir zaman dengan mana-mana situasi secara pasti, melainkan terdapat isyarat yang menyatakan dengan jelas berkenaan realiti yang cuba dikaitkan dengan dalil yang dikemukakan.

Pada masa yang sama, penyesuaian antara nas dengan realiti ini juga adalah dengan syarat tidak berlaku perselisihan pandangan dalam kalangan ulama berhubung isyarat yang mengarahkan kepada penyesuaian antara peristiwa yang berlaku dengan nas. (Al-Qudhah, 2016)

iv. Tidak menetapkan secara spesifik tarikh atau waktu terjadinya kiamat

Kaedah ini juga adalah sangat kritikal kerana ia berkait dengan tanda-tanda kiamat yang belum lagi terjadi. Disebabkan itu, pendekatan menetapkan waktu terjadinya tanda kiamat hendaklah dihindari. Menurut Lukamanul Hakim dan Muhammad Yusram (2019), usaha-usaha untuk menentukan waktu turunnya Imam Mahdi telah berlaku sejak zaman dahulu.

Sebagai contohnya, penetapan Imam Al-Barzanjiy yang mengatakan bahawa kemunculan Imam Mahdi akan terjadi pada akhir 100 tahun yang pertama (maksudnya 1100 Hijrah), dan jika tidak terjadi, menurut Imam Al-Barzanjiy kemunculannya tidak akan meleset melebihi akhir 100 tahun yang kedua (iaitu tahun 1200 Hijrah). Namun begitu, seperti yang diketahui usaha-usaha ini akhirnya berakhir dengan kegagalan dan kekecewaan seperti mana persaksian Ibnu Khaldun dalam kitabnya yang berjudul Muqaddimah. (Luqmanul Hakim, hlm. 83)

v. Tidak memastikan kebenaran interpretasi yang dilakukan

Penetapan tanda-tanda kiamat dalam ruang realiti biasanya hanya berdasarkan kepada dugaan (zann) semata-mata. Oleh itu, walaupun kadang-kadang terdapat kemiripan antara dugaan yang dilakukan dengan tanda kiamat yang cuba diinterprestasikan, ia adalah suatu yang tidak beretika untuk mengatakan dengan pasti (confirmed) berkenaan penentuan tanda kiamat yang dilakukan. (Luqmanul Hakim, 2019) Disamping itu, menurut Alang Ibn Shukrimun (2018), berpegang dengan penuh yakin terhadap hadis-hadis yang berstatus zann bukan sahaja boleh boleh mendedahkan seorang kepada kesilapan, malah ia boleh membawa kepada kesesatan, dosa dan bahkan terjerumus ke lembah kekufuran.


Hikayat Lu Bu Bersama Dengan Kuda Terbaiknya

Kisah Lu Bu dan kuda pe-rang tunggangannya yang bernama Chi Tu atau Chi Tu Ma, yang bermaksud Red Hare (Kuda Kelinci Merah?) adalah satu contoh terbaik yang paling utama dan jelas tentang bagaimana seorang penulis mampu mencipta kisah legenda melalui gabungan di antara fakta sejarah dengan imaginasi penulis itu sendiri.

Pasangan ideal ini muncul hasil ikatan hubungan yang signifikan di antara seorang panglima terkemuka dan kuda pe-rang yang sangat terkenal pada zaman penghujung Dinasti Han (Dinasti Han Timur) di China.

Mereka berdua memulakan langkah melakar nama di dalam lipatan sejarah setelah kejayaan mengalahkan anggota elit kumpulan penya-mun Heishan (Gunung Hitam), sebuah konfederasi gabungan kumpulan penya-mun dan pembu-nuh yang dikhabarkan berjumlah seramai lebih dari satu juta keanggotaan secara keseluruhan dan diketuai oleh Zhang Yan.

Pada tahun 193 M, Lu Bu mengepalai pasukan ten-tera berkuda elit Xiliang menentang kumpulan Heishan dengan menunggang kuda Chi Tu yang terkenal itu. Oleh kerana begitu hebatnya gandingan pasangan ini, masyarakat pada waktu ini mencipta satu pepatah yang berbunyi:

“Dari kalangan manusia, ada Lu Bu, dari kalangan kuda, ada Chi Tu”, (berdasarkan petikan dari Rekod Tiga Kerajaan).

Pertem-puran ini adalah pertembungan di antara dua panglima pe-rang terkenal yang telah menerima nama julukan yang hampir serupa kerana taktik tem-pur yang lincah dan pantas dengan menunggang kuda, menurut sejarah, pertem-puran ini dikenali sebagai Pertem-puran Changshan.

Lu Bu digelar sebagai “Panglima Yang Terbang” dan Zhang Yan digelar sebagai “Burung Layang-layang Yang Terbang”. Meskipun Zhang Yan tewas dalam pertem-puran ini di tangan Lu Bu, dia terselamat dengan berundur dari pertem-puran dan meneruskan hidup lebih lama dari lawannya itu.

Oleh kerana terdapat banyak catatan sejarah dan hikayat yang diromantiskan menceritakan mengenai kehebatan Lu Bu ini, para sejarawan percaya bahawa panglima ini pastinya memiliki prestasi yang luar biasa pada zamannya.

Legenda epik mereka berkembang selama berabad-abad. Pertarungan bersejarah itu sangat meninggalkan kesan hingga beberapa abad kemudian ia memberi inspirasi kepada para penulis China untuk memasukkan elemen eksploitasi tambahan tentang mereka di dalam senaskah karya novel fiksyen.

Salah seorang yang merupakan ketua pengarang di antara penulis-penulis ini adalah Luo Guanzhong yang hidup pada era Dinasti Ming dan telah mengarang naskah Hikayat Tiga Kerajaan berdasarkan dari sisa-sisa bersejarah Rekod Tiga Kerajaan dari zaman Dinasti Han Timur.

Novel ini merupakan salah satu daripada empat novel Klasik China yang penting dan bertanggungjawab membina reputasi dan karakter kepahlawanan Lu Bu dan Chi Tu yang kelihatan agak berlebihan sebagai duo pahlawan terkuat dan kuda pe-rang yang dianggap sebagai paling pantas walaupun sehingga ke abad hari ini.

Kemungkinan besar kuda Chi Tu milik Lu Bu itu adalah spesis kuda dari baka Ferghana yang berasal dari lembah Ferghana, sebuah lembah yang terbentang di antara Uzbekistan, Kyrgyztan, dan Tajikistan moden.

Ini kerana terdapat bukti arkeologi bahawa semenjak awal era permulaan Dinasti Han, kuda Ferghana sudah terkenal dan menjadi kuda tunggangan untuk pasukan ten-tera berkuda yang dipercayai telah digunakan sejak era Dinasti Qin.

“Hanxuema” bermaksud “kuda berkeringat da-rah”, dianggap sebagai kuda terbaik di era imperialis China kuno, bahkan kuda sebegini digelar sebagai “kuda syurga”. Mungkin nama “merah” yang diberikan kepada kuda Lu Bu ini berasal dari istilah keringat da-rah.

Dari konteks sains yang menjelaskan teori kesihatan moden, ia berpunca dari cacing parasit P. multipapillosa yang menghisap da-rah kuda Ferghana sehingga peluh keringatnya menjadi warna merah akibat tercampur dengan da-rah yang dhisap parasit tersebut.

Kuda Chi Tu diberikan peranan yang lebih menonjol di dalam novel fiksyen bersejarah abad ke-14, Hikayat Tiga Kerajaan yang merupakan versi romantis untuk peristiwa  bersejarah sebelum dan semasa era Tiga Kerajaan.

Pada mulanya, Chi Tu adalah kuda pe-rang milik seorang panglima yang mengepalai pasukan ten-tera nomad Xiliang dari provinsi Liang, iaitu Dong Zhuo. Selepas menerima pandangan penasihatnya, Li Su, Dong Zhuo memerintahkan Li Su untuk memberikan Chi Tu sebagai hadiah kepada Lu Bu dan mendorong Lu Bu untuk mengkhia-nati bapa angkatnya, Ding Yuan, sebelum berkhidmat untuknya.

Lu Bu yang memang sudah lama mengidamkan kuda yang unik itu sangat gembira menerima Chi Tu. Setelah Li Su meyakinkan Lu Bu, dia meminta Lu Bu menunaikan janji. Lu Bu telah membu-nuh Ding Yuan dan berpaling tadah memihak kepada Dong Zhuo sebelum dia bersumpah akan taat dan setia terhadap tuan merangkap bapa angkat barunya.

Di dalam Hikayat Tiga Kerajaan, Lu Bu dan Dong Zhuo digambarkan sebagai ‘berebut’ seorang wanita cantik yang merupakan watak fiksyen ciptaan Luo Guanzhong, iaitu Diao Chan.

Malahan Dong Zhuo sendiri tidak pernah menyangka bahawa anak angkat yang paling dipercayainya itu akhirnya sanggup menentang dan membu-nuhnya. Lu Bu akhirnya bergerak secara bebas bersendirian buat pertama kali tetapi dek kerana dia tiada kemahiran ilmu politik, dia telah dikalahkan dalam perge-lutan kuasa hingga terpaksa melarikan diri keluar dari ibukota

Semasa hidup dalam pelarian, dia sempat mena-wan beberapa kota secara bergilir ganti hanya untuk dijadikan tempat berteduh bagi dirinya, keluarganya dan ten-teranya, bahkan dia pernah mengkhia-nati Liu Bei yang memberikan dia perlindungan dengan merampas kawalan kota Liu Bei.

Namun pada akhirnya, pegawai bawahannya sendiri bertindak mengkhia-natinya ketika kota yang didudukinya sedang dikepung oleh seorang canselor imperialis Han yang sebenarnya pemerintah tertinggi secara de facto dengan menjadi Maharaja Xian sebagai boneka, siapa lagi kalau bukan Cao Cao yang keturunannya akan mengasaskan kerajaan Cao-Wei. Pertembungan ini mencetuskan Pertem-puran Xiapi.

Pegawai bawahan Lu Bu terlalu takut terhadap ancaman Cao Cao telah bertindak menangkap dan menyerahkan Lu Bu kepada musuhnya. Cao Cao sebenarnya seorang pemimpin yang sangat menghargai bakat terpendam walaupun milik musuhnya, sekiranya dia hanya mengetahui tentang kehebatan tem-pur Lu Bu dan tidak pernah mengetahui kisah-kisah pengkhia-natan Lu Bu terhadap bekas-bekas tuannya, mungkin Cao Cao akan membenarkan Lu Bu terus hidup.

Berdasarkan Rekod Tiga Kerajaan, Cao Cao telah memerintahkan Lu Bu dihukum gantung sebelum kepalanya dipeng-gal pada tahun 198 M, manakala menurut Hikayat Tiga Kerajaan, Lu Bu dihukum bu-nuh dengan cara diikat pada sebatang tiang lalu dihujani dengan anak pa-nah dari busur skuad penem-bak.

Setelah kejatuhan dan kema-tian Lu Bu di dalam Pertem-puran Xiapi, kuda Chi Tu kemudiannya menjadi milik Cao Cao. Tidak lama kemudian, Cao Cao menghadiahkannya pula kepada Guan Yu yang merupakan tahanan pe-rangnya, dengan harapan agar dia dapat mempengaruhi Guan Yu untuk berkhidmat dibawahnya.

Setelah kema-tian Guan Yu semasa dikejar ten-tera kerajaan Wu, Ma Zhong dari kerajaan Wu Timur membawa pulang kuda itu dan memberikannya kepada rajanya, Sun Quan. Sun Quan tidak menerima kuda itu dan hanya dihadiahkan kepada Ma Zhong sebelum Chi Tu dibiarkan kelaparan sehinggalah ia ma-ti beberapa hari kemudian.

Dalam dunia media arus perdana di China, berdasarkan sejarah Dinasti Han Akhir dan era Tiga Kerajaan berikutnya, Chi Tu dan Lu Bu sering mendapat tumpuan yang besar, terutamanya melalui permainan video Dynasty Warriors dan filem-filem serta siri tv sejarah China.

Namun, inilah apa yang dinamakan sebagai gambaran romantisme terhadap sejarah, manakala para sejarawan telah menjadikan perjalanan hidup panglima pe-rang ini sebagai tauladan yang menunjukkan bahawa tidak ada guna jika seseorang memiliki kuasa dan pengaruh sekuat mana pun kerana nasib malang boleh menimpa terhadap sesiapa saja, terutamanya terhadap seorang panglima pe-rang yang hebat tetapi sering mengkhia-nati pemimpinnya.

RUJUKAN:

De Crespigny, Rafe (2007). A Biographical Dictionary of Later Han to the Three Kingdoms 23–220 AD. Leiden: Brill.


Kenapa Pesawat Diharamkan Terbang Di Atas Disneyland?

Langit mungkin terbentang luas. Tetapi percaya tidak, ruangan udara dan jalan raya sebenarnya tiada beza.

Ada tempat boleh pergi. Ada tempat tidak boleh pergi. Malah ruangan udara mungkin lebih ketat disebabkan risikonya. Maklumlah – kalau apa-apa jadi, juruterbang bukan boleh keluarkan Kad OKU.

Namun ini bukan satu-satunya punca di sebalik larangan-larangan yang dikemukakan terhadap industri penerbangan.

Macam Tibet contohnya – begitu indah permandangan gunung-ganang jika penumpang dibenarkan renung daripada atas.

Walau bagaimanapun tiada pesawat dibenarkan terbang di Tibet, kerana takut terhempas (atau kalau apa-apa terjadi, pesawat tidak boleh membuat pendaratan kecemasan).

Selain Tibet, pesawat juga dilarang terbang di atas Machu Picchu untuk menjaga flora dan fauna di ruangan bersejarah ini.

Dan tidak perlu penjelasan kenapa pesawat tidak boleh terbang di atas Istana Buckingham.

Tetapi ada beza antara Istana Buckingham, Machu Picchu dan Tibet, untuk dibandingkan dengan Disneyland dan Walt Disney World.

Istilahnya – taman-taman tema milik Disney diisytihar “NFZ” (no-fly-zone)… darjat keselamatan yang lebih kurang setaraf dengan White House.

Untuk faham perintah ini, kena faham dulu pasal budaya dan undang-undang Amerika Syarikat.

Bangsa di sini sangat suka majlis keramaian. Namun bangsa ini juga terdedah pada segala risiko dan ancaman domestik dan global.

Stadium misalnya yang melebihi 30,000 penonton akan automatik menjadi NFZ dibawah Akta Kuasa Kongres iaitu Operation Liberty Shield (Ahlgren, 2020).

Prosedur ketat ini bermula selepas empat buah pesawat membuat onar besar pada 11 September 2011.

Dua buah pesawat menghentam Menara Berkembar Perdagangan Global (WTC) sampai hampir 3,000 orang terbunuh.

Pesawat ketiga menghentam Bangunan Pentagon.

Manakala pesawat keempat terbenam (kerana penumpang memberontak) di Pennsylvania, 20 minit sahaja daripada sasaran sebenar iaitu The White House (Evans, 2021).

Betul atau tidak, masing-masing ada pendapat.

Itu bukan punca perbincangan, kerana 1) ada hakikat menunjukkan Amerika Syarikat macam dangkal sangat membiarkan empat pesawat bermaharajalela atau 2) ada hakikat menunjukkan semuanya benar kerana aturan yang berlaku selaras dengan dapatan saintifik.

Tetapi seperti yang diceritakan, masing-masing ada pendapat. Dan semua bersetuju peristiwa pahit ini berlaku (cuma tidak sependapat bab prosesnya).

Realiti Yang Pahit

Sebenarnya kalau 9/11 adalah konspirasi jahat, keselamatan rakyat Amerika Syarikat lagi teruk tergugat.

Kerana kerajaan sendiri selamba membinasakan infrastruktur, merugikan ekonomi dan membunuh marhaen yang berkeluarga.

Cuba letakkan perspektif ini pada pengurusan Disneyland atau Disney World. Sebelum ulas lagi panjang, kena fahamkan dulu perbezaan antara dua konsep taman tema ini.

Kalau sesiapa yang mendahagakan nostalgia kanak-kanak, boleh pergi ke Disneyland.

Konsepnya dilakar Walt Disney sendiri dan sampai hari ini menepati piawaian iaitu dalam lingkungan 500 ekar setiap satu taman. Besar? Memang besar. Tetapi tidak sebesar Disney World.

Ikut kiraan, 51 buah Disneyland boleh muat dalam sebuah Disney World yang dibina begitu teliti pada tanah bersaiz 130 kilometer persegi (Leasca, 2022).

Ini bermakna Disney World hampir-hampir tiga kali ganda lagi besar untuk dibandingkan dengan Putrajaya.

Setiap tahun 58 juta orang membanjiri Disney World. Terdapat 12 buah Disney World di dunia ini.

Puratanya adalah 4.8 juta orang setiap satu taman tema. Jadi senang cakap, setiap hari 13,242 orang mengunjungi Disney World.

Maka cuba bayangkan betapa jahatnya jika kejadian 9/11 berlaku di salah satu taman tema yang menghiburkan hati kanak-kanak?

Zalim.

Untuk elak sebarang kecelakaan, pihak Disney berjaya mendapatkan sebuah akta khas… yang memperuntukkan larangan mutlak.

Tiada pesawat dibenarkan terbang dalam lingkungan 3,000 kaki di atas taman temanya. Malah dron juga tidak dibenarkan, melainkan dengan izin pihak FAA.

RUJUKAN:

Ahlgren, L. (2020, Oktober 16). Why Flying Is Banned Over Disney and Other Areas. Simple Flying.

Evans, F. (2021, Ogos 19). What Was Flight 93’s Target? History.

Leasca, S. (2022, Januari 14). Disneyland vs Disney World – Everything You Need To Know About Both Theme Park Resorts. Travel and Leisure.


Hubungan Toksik Dalam Percintaan

Gaduh dengan makwe/isteri/pakwe/suami ini benda biasa. Tapi jangan dibuatkan kebiasaan ini menjadi toksik.

Bila toksik, ia akan menjadikan kita juga tak sihat. Hubungan toksik ini yang sebab jadi putus dan runtuhnya hubungan. Ia jadikan fizikal dan mental kau pun tak sihat.

Tapi kalau dilihat dari kaca mata hubungan sosial pun, benda ini berlaku juga. Kat bawah ini ada beberapa jenis hubungan toksik.

Hubungan ini berbentuk kau ungkit kesilapan masa lalu pasangan kau dan gunakan kesilapan itu sebagai merit untuk kau menang dalam pergaduhan.

Ungkitan ini juga digunakan untuk menjadikan kau adalah orang selalu betul dan pasangan kau selalu salah.

Hubungan ini dah jadi macam bentuk pertempuran siapa yang paling banyak buat salah. Kau ungkit dia buat sekian-sekian, kemudian dia balas balik kau pun pernah buat sekian-sekian.

Nanti ada-lah ayat, “Kau lagi teruk, sekurang-kurangnya aku…bla-bla-bla…”

Toksiknya hubungan ini akan menjadikan kedua-duanya akan menghabiskan hubungan mereka dengan mencari kesalahan masing-masing.

Kemudian, yang terbina dalam hati cuma rasa bersalah dan rasa pahit. Masalah tak pernah selesai sampai bila-bila.

Ini benda biasa. Bila kau sakit hati ataupun terasa dengan tindakan pasangan kau, kau tak cakap ‘direct‘. Kau cuma bagi ‘hint‘ dengan harapan dia sedar sendiri kesalahannya.

Bila dia buat kau terkilan, kau harap dia boleh baca fikiran kau apa yang buatkan kau terkilan.

Bila dia tak dapat baca fikiran ataupun tak dapat ‘hint‘ yang kau bagi, kau ‘rage‘ dan tertekan tak tentu pasal.

Bila kau marah, pasangan kau pun melenting juga sebab kau marah tak tentu pasal.

Hubungan ini menunjukkan kau tak mempunyai komunikasi yang baik antara satu sama lain. Kau tak mempunyai kefahaman antara satu sama lain. Kau ego.

Kalau kau rasa terkilan ataupun perlukan sokongan, kau beritahu apa yang kau rasa. Tak perlulah nak sembunyi-sembunyi.

Contohnya pasangan kau dingin dengan kau. Daripada kau tanya kenapa dia dingin, kau ugut dia dengan cakap, “Aku tak mahu hidup dengan orang yang dingin.”

Kalau dia marah, kau ugut hubungan korang dengan cakap, “Aku tak nak orang yang selalu marah-marah.”

Ini toksik yang paling teruk kerana kau mengugut emosi pasangan kau. Kemudian akan menimbulkan pemikiran yang negatif terhadap hubungan.

Dalam hubungan ini kau tak boleh mudah-mudah cakap, kau terima semuanya pasal pasangan kau.

Akan ada suatu masa, dia akan tunjukkan sikap-sikap yang kau susah nak terima dan kau tak suka. Ada suatu masa dia akan tunjukkan sikap yang kau rasa tak sempurna.

Kau boleh-lah kritik sikap dia tapi jangan sampai ugut hubungan kau. Sampai nak putus-lah apa semua. Kalau kena kritik, muhasabah diri.

Perkara paling ideal sekali apabila berpasangan adalah sikap ‘aku terima kau seadanya’.

Tak. Kau terima dia apa yang dia tak boleh ubah. Kalau sikap teruk-teruk, kau kena tegur juga. Sebab itulah selalu goyah apabila terlalu ideal.

Kau tertekan lepas balik kerja. Kau rasa tak puas hati juga sebab rakan kerja dan bos buat hal.

Kau balik rumah, kau harap pasangan kau boleh legakan kau dengan bagi kau perhatian. Tapi pasangan kau sibuk teruk. Kau pun marah dia.

Kiranya kau lepaskan rasa marah dan tak puas hati kat dia. Nanti benda yang dia buat semua tak kena dan benda yang dia buat itulah jadi punca kau marah. Kira kau salahkan dia sebab emosi kau tak terurus di pejabat.

Jangan sebab kau ada masalah dengan orang lain, masalah itu kau salurkan ke pasangan kau. Kemudian, kau jadikan pasangan kau kambing hitam pula atas sebab emosi kau.

Kau rasa cemburu bila pasangan kau berborak ataupun bermesej dengan orang lain. Walaupun benda yang diborakkan itu cuma benda-benda penting.

Paling teruk kau cemburu bila pasangan kau berborak ataupun bermesej dengan orang yang sama jantina dengan pasangan kau.

Ini betul. Aku ada kawan macam ini. Dia borak dengan kawan dia, pasangan dia jalan kat belakang. Pasangan dia cemburu teruk, terus merajuk.

Sikap ini akan membawa pada sikap cuba nak ‘hack‘ akaun media sosial pasangan kau ataupun selalu sangat nak tengok mesej WhatsApp pasangan kau. Ataupun mengintip pasangan kau nak ke mana.

Ini akan menjadikan kongkongan terhadap pasangan. Pasangan kau akan dikongkong dan dikawal oleh kau.

Itu tak boleh. Ini tak boleh. Semua hidup dia kau nak kawal. Ini akan mengakibatkan terhakisnya kepercayaan. Nanti lama-lama apa yang dia buat dan apa dia cakap, semuanya kau susah nak percaya dan sering persoalkan.

Jadi, percayakan pasangan kau. Ia agak radikal, tapi cemburu yang berlebihan memang memakan hubungan kau sendiri. Jangan tuduh bukan-bukan.

Bila masalah timbul dalam hubungan, kau tak cari jalan nak selesaikan. Tapi kau lari. Kau tutup masalah itu dengan makan tempat sedap-sedap dan pergi melancong.

Kau buat macam ini dengan harapan masalah itu berlalu pergi dengan sendirinya dan biarkan ia tak terjawab dan dilupakan.

Bila ada masalah, berbincang dan selesaikan. Bukan lari dan melancong. Tak kisahlah nak ambil masa untuk tenangkan diri. Tapi janganlah jadikan itu untuk tutup masalah.

Sumber: Mark Manson


Bab Az-Zahab: Pintu Nabi ‘Isa Masuk Ke Masjid Al-Aqsa Di Akhir Zaman

Pintu ini merupakan satu-satunya pintu pada tembok timur Masjid al-Aqsa. Pada zaman Bani Israil ia dipanggil Pintu Shushan atau Pintu Rahamim, pada zaman Romawi ia dipanggil Pintu Emas. pada Zaman Islam ia dipanggil Bab Az-Zahab (Pintu Emas) disamping dua gerbang luarnya dinamakan Bab ar-Rahmah dan Bab al-Taubah.

Pada zaman dahulu ia merupakan pintu khas yang hanya boleh dimasuki oleh raja-raja dan para pendeta Bani Israil. Lapangan sebelah dalam yang sejajar dengan tembok pintu ini merupakan sebahagian daripada kawasan Mihrab Nabi Sulaiman عليه السلام yang ditanda dengan Qubbah Kursi Sulaiman عليه السلام di sisi kanan pintu.

Menurut riwayat Yahudi pintu ini boleh dimasuki melalui sebuah jambatan kayu yang disangga tiang-tiang marmar yang memanjang sehingga ke Gunung Zaitun di timur Kota Bait al-Maqdis.

Sayyidina Imran عليه السلام dan Sayyidah Hannah عليه السلام iaitu datuk dan nenek Nabi Isa عليه السلام juga dikatakan diqabulkan doa mereka untuk beroleh anak ketika usia tua tatkala berada di pintu ini. Manakala Nabi Isa عليه السلام ketika berdakwah masuk ke Bait al-Maqdis melalui pintu ini.

Orang Islam dan Nasrani percaya bahawa apabila baginda datang kembali kelak baginda akan masuk melalui pintu ini, orang Yahudi juga percaya bahawa al-Masih ‘Anak Nabi Daud’ mereka akan masuk melalui pintu ini.

Pintu ini pernah digunakan oleh bangsa Parsi ketika mereka berundur keluar dari Bait al-Maqdis. Pemerintahan mereka digantikan dengan Empayar Rom Timur(Bizantin). Ketika mengambilalih kota ini, Maharaja Heraclius masuk melalui pintu ini.

Pada zaman Islam pintu ini diarahkan tutup oleh Sayyidina Umar ibn al-Khattab رضي الله عنه. Namun, ia dianggap sebagai sebuah pintu yang paling mulia dan paling tua di al-Aqsa, dan sebuah perkuburan umat Islam ditempatkan di hadapannya untuk bertabaruk dengan pintu ini.

Disebabkan pintu ini ditutup maka pemerintah umat Islam telah membuat sebuah pintu kecil di samping pintu ini yang bernama Bab al-Jana’iz(Pintu Jenazah) untuk sebarang urusan pengebumian yang datang dari dalam masjid. Namun pintu ini juga kemudian ditutup.

Bab Az-Zahab dibuka kembali pada zaman Kerajaan Salibiyyah namun Sultan Salahuddin al-Ayyubi رحمة الله عليه telah menutupnya setelah 1187 untuk memadamkan pengaruh agama Nasrani. Sekitar 1500-an Sultan Sulaiman al-Qanuni رحمة الله عليه telah membukanya kembali buat seketika namun kemudian ia ditutup untuk mengelakkan ia daripada dieksploitasi oleh pemimpin ajaran-ajaran sesat yang mengaku sebagai al-Masih.
Ketika Nabi Isa عليه السلام datang kelak, mungkin baginda akan benar-benar masuk ke dalam Masjid al-Aqsa melalui pintu ini setelah baginda turun di Menara Putih di Damsyiq. Apakah ia dibuka dengan usaha umat Islam atau melalui karamah Nabi Isa عليه السلام sendiri wallahua’lam.

Tatkala Dajjal telah mengepung seluruh pintu yang berfungsi di masjid ini. Dajjal sendiri lebih wajar bertempat di sebelah tembok barat dimana penempatan Yahudi bertempat. Setelah selesai solat subuh maka pintu barat dibuka lalu Dajjal melarikan diri ke arah barat ke kawasan al-Ludd.

Walaupun pintu ini ditutup tetapi bangunannya masih berfungsi sebagai musalla yang dianggap sebahagian daripada Masjid al-Aqsa. Musalla ini pernah ditutup penguasa Israel sebagai hukuman kepada Lembaga Waqaf al-Aqsa yang telah menyokong HAMAS, namun ia dibuka kembali pada tahun 2019.


Strategi Genius Timurlane Men4kluk Delhi

Dalam bab sejarah, hal dan catatan yang paling aku gemar ialah strategi pep3rangan. Kebanyakan jeneral dan komander t3ntera yang bagus suka menggunapakai strategi p3rang yang tidak ortodoks dan kreatif. Sebagai contoh, Raja Parsi, Cambyses II menggunakan kucing semasa berp3rang dengan t3ntera Mesir Purba, kuda Trojan oleh Achaean dan perentasan t3ntera bergajah di pergunungan Alps. Timurlane, juga merupakan antara komander paling pintar sepanjang zaman, juga mempunyai strategi gila dalam men4kluk musuhnya.

Sebagai latar belakang, Timur pada waktu tersebut tengah men4kluk utara India sebagai kempen pen4klukan kesultanan Delhi. Kesultanan Delhi yang sedang lemah dek pep3rangan saudara tanahnya ditakluk satu persatu oleh empayar Timurid hinggalah beliau sampai di Delhi pada tahun 1398 Masihi.

Menurut catatan Timur, t3ntera bergajah yang sentiasa dipakai t3ntera Hindustan menggerunkan mereka. T3ntera bergajah ini juga berperisai dan kebal terhadap pedang dan anak panah. Itu tak masuk lagi racun yang disapu pada gading gajah berkenaan. Disebabkan itu, ada yang meminta kedudukan mereka ditukar dengan perempuan dek ketakutan mereka, padahal mereka ini boleh dikira sebagai veteran.

Timur sedikit pun tak terusik dengan kebimbangan yang dicetuskan t3nteranya, sesuai dengan pangkatnya sebagai komander lagenda. Beliau kemudiannya menitahkan penggalian parit supaya pergerakan gajah berkenaan terganggu dan juga memulihkan moral t3nteranya. Kemudian, datang satu strategi gila oleh Timur.

Caranya sangat mudah. Timur mengumpul semua unta untanya, diisi dengan jerami dan menyuruh t3nteranya membakar jerami yang dibawa oleh unta unta tersebut. Disebabkan api dan juga senjata yang mengacah cucuk mereka, unta unta tersebut lari terhadap t3ntera bergajah dalam keaadaan panik. Walaupun t3ntera bergajah ini dikira sebagai kavalri berat yang kebal, ini tak bermakna mereka ni tak mepunyai kelemahan. Timur tahu satu benda tentang sifat gajah, yakni gajah yang cepat terperanjat.

Melihatkan unta berlari dalam keadaan terbakar, gajah gajah ini menjadi panik dan bertempiaran lari dan tanpa sengaja terpijak dan terbvnvh t3ntera Delhi. Formasi t3ntera Delhi menjadi kucar kacir, dan Timur mengambil kesempatan ini untuk menyerang mereka. Tak lama selepas itu, Delhi tumbang dan dijarah habis oleh pemimpin paling berkuasa dan digeruni seantero dunia, Timurlane.

RUJUKAN:

Elliot, H. M. (2013). The history of India, as told by its own historians: The Muhammadan period (Vol. 1). Cambridge University Press.

Hunter, Sir William Wilson (1909). “The Indian Empire: Timur’s inv4sion 1398”. The Imperial Gazetteer of India. 2. p. 366.

Marozzi, Justin (2004). Tamerlane: Sword of Islam, conqveror of the world. HarperCollins.


Benarkah Binatang Korban Jadi Tunggangan di Akhirat?

Sering kita dengar tentang kelebihan melakukan ibadah korban yang paling masyhur ini iaitu binatang yang dikorbankan menjadi tunggangan di akhirat melintasi titian sirat.

Namun sejauh mana kebenarannya?

Ini berdasarkan hadis: “Besarkanlah binatang korban kamu sekalian kerana sesungguhnya ia adalah tunggangan kamu sekalian di atas titian sirat.”

Hadis ini masyhur disebut dalam sebahagian kitab fiqh mazhab Syafi’e dan lain-lain. Antara yang sebutnya ialah Imam al-Haramain al-Juwaini dalam kitab al-Nihayah, diikuti kemudian oleh Imam al-Ghazali dalam kitab al-Wasit dan Imam ar-Rafie dalam kitab al-Aziz.

Hanya satu sumber hadis yang ditemukan iaitu riwayat ad-Dailami dalam kitab Musnad al-Firdaus daripada Abu Hurairah RA.

Menurut al-Hafiz Ibn Hajar Al-Asqalani dalam al-Talkhis al-Habir terdapat pada sanadnya Yahya bin Ubaidillah, seorang perawi yang sangat daif. Dalam Taqrib al-Tahzib, dia dinilai sebagai matruk (ditinggalkan).

Penilaian al-Hafiz Ibn Hajar Al-Asqalani turut dipersetujui al-Hafiz as-Sakhawi dalam al-Maqasid al-Hasanah dan al-Allamah al-Ajluni dalam Kasyf al-Khafa’.

Meskipun hadis itu dinilai sangat daif, namun ia belum palsu. Bagaimanapun ada pihak yang mengatakannya palsu, menyandarkan penilaiannya kepada Imam Ibn as-Solah dan Imam Ibn al-Arabi al-Maliki.

Kata Imam Ibn as-Solah: “Hadis ini tidak dikenali dan tidak sabit menurut apa yang kami ketahui”.

Kata Imam Ibn al-Arabi dalam Aridat al-Ahwazi: “Tidak ada satu hadis sahih pun mengenai kelebihan berkorban.

Orang ramai ada meriwayatkan tentangnya beberapa riwayat ajaib yang tidak sahih, antaranya sabda baginda: “Sesungguhnya ia adalah tunggangan kamu sekalian ke syurga.”

Bagaimanapun, sama ada al-Hafiz Ibn Hajar Al-Asqalani, al-Hafiz as-Sakhawi, al-Allamah al-Ajluni, Imam Ibn as-Solah mahupun Imam Ibn al-Arabi tiada yang sarih mengatakannya sebagai hadis palsu.

Kata-kata Imam Ibn al-Arabi hanya menafikan adanya hadis sahih, namun beliau tak nafikan adanya hadis hasan dan daif mengenai kelebihan berkorban.

Ketika beliau sedang mengulas hadis Aisyah RA, beliau tahu bahawa Imam at-Tirmizi menilainya sebagai hadis hasan. Iaitu sabda Rasulullah SAW: “Tidak ada amalan yang dilakukan oleh anak Adam pada Hari Raya Korban yang lebih disukai oleh Allah selain daripada mengalirkan darah (haiwan korban). Sesungguhnya ia (haiwan korban itu) akan datang pada Hari Kiamat kelak dengan tanduk, bulu dan kukunya. Dan sesungguhnya darah tersebut akan sampai kepada (reda) Allah sebelum titisan darah itu jatuh ke bumi. Maka, bersihkanlah jiwa kalian dengan berkorban.” Riwayat at-Tirmizi, katanya: Hadis hasan gharib

Oleh: Azizul Farhan

Nak tahu lebih lanjut berkenaan sejarah Islam? Dapatkan KITAB TAMADUN ISLAM. Cepat borong di Shopee dengan diskaun Jualan PASCA PBAKL: bit.ly/ktislam


Reinhard Heydrich: Pertanda Hitler

Pada 27 Mei 1942, seorang lelaki dalam perjalanan ke Istana Prague. Ianya satu lagi hari biasa baginya tetapi tidak bagi dua bakal pembunuhnya, Jozef Gabcik dan Jan Kubis. Tarikh ini tidak akan dilupakan bagi mereka berdua kerana itulah hari di mana Reinhard Heydrich bakal menemui Penciptanya. Siapa sebenarnya Heydrich dan mengapa mereka mahukan individu ini mati?

LATAR BELAKANG

Dibaptiskan sebagai Roman Katolik, Heydrich lahir pada 7 Mac 1904 di Halle an der Salle, sebuah bandar tidak jauh dari bandar Leipzig. Bapanya, Bruno seorang penyanyi opera dan merupakan pengarah konservatori muzik di Halle yang ditubuhkan oleh beliau pada tahun 1901. Semasa kecil, Heydrich dibesarkan dengan muzik dan berbakat sebagai pemain selo di mana bapanya berharap beliau boleh meneruskan kariernya dalam bidang muzik. Namun apabila Perang Dunia Pertama (WWI) tercetus, Heydrich mendafarkan diri dalam Tentera Laut Jerman (Kriegsmarine) pada 30 Mac 1922, kurang sebulan selepas menyambut ulang tahun kelahirannya ke-18.

Semasa berkhidmat dalam Kriegsmarine, Heydrich bertanggungjawab untuk isyarat dan komunikasi. Namun, beliau tidak bertahan lama di situ selepas mencetuskan skandal meninggalkan anak perempuan seorang pegawai tinggi yang telah dijanjikan untuk berkahwin dengan Heydrich untuk bersama seorang wanita, Lina von Osten yang kemudian dikahwininya. Berang dengan tindakan beliau, pegawai tersebut mengadu kepada mahkamah tentera dan selepas penghakiman, mendapati Heydrich telah mencemarkan reputasi pegawai Kriegsmarine atas tindakannya dan memaksanya meletak jawatan.

NAZI & SCHUTZSTAFFEN (SS)

Lina von Osten boleh dianggap sebagai seorang penyokong tegar Nazi. Heydrich pada mulanya langsung tidak berminat dengan politik tetapi selepas diperkenalkan dengan Heinrich Himmler, ketua Schutzstaffen (SS) melalui von Osten dan seorang kawan keluarga, semua itu berubah. Himmler tertarik dengan cadangan beliau berkenaan penubuhan sayap perisikan dalam SS, satu perkara yang turut dipertimbangkan oleh Himmler. Berikutan itu, Himmler membawanya masuk ke dalam SS pada Ogos 1931 dan Heydrich diberi tugas membentuk sayap perisikan SS iaitu Sicherheitsdienst (SD). Menjelang Januari 1933, SD menjadi agensi perisikan paling berpengaruh dalam parti Nazi di bawah pimpinan beliau. Timbalan ketua parti Nazi, Rudolf Hess menamakan SD satu-satunya agensi dibenarkan mengumpul maklumat perisikan dalam Nazi Jerman.

Apabila Himmler dilantik sebagai ketua polis Bavaria, beliau turut membawa Heydrich sebagai timbalannya. Kedua-duanya menstruktur semula pasukan polis di semua wilayah Jerman menjadi satu organisasi, Gestapo. Selepas kepimpinan Sturmabteilung (SA) yang dipimpin Ernst Rohm dihapuskan antara 30 Jun-2 Julai 1934, Heydrich dilantik sebagai ketua Gestapo dan masih mengekalkan jawatannya sebagai ketua SD. Dua tahun selepas itu, selepas dilantik sebagai Ketua Polis Jerman dan Reichsfuhrer SS, Himmler melantik beliau sebagai ketua Pejabat Pusat Polis Keselamatan yang menggabungkan Gestapo dan bahagian siasatan jenayah di bawah satu bumbung. Selepas perang tercetus bila Jerman menyerang Poland, Himmler melantiknya sebagai ketua Pejabat Keselamatan Utama Reich (RSHA). Agensi ini dianggap lebih berkuasa dari mana-mana agensi lain dalam Nazi Jerman. Namun ini memaksa Heydrich menyembunyikan kewujudan organisasi tersebut sehinggalah selepas kematiannya pada tahun 1942. Jika ada surat yang perlu dihantar ke luar, Heydrich hanya menggunakan kepala surat ‘Ketua Polis Keselamatan dan SD’.

PENAHANAN ‘MUSUH-MUSUH NEGARA’

Di bawah Heydrich, polis dan pihak perisikan Nazi Jerman mula mengintip dan menahan mana-mana individu atau organisasi yang dilihat boleh menjadi ancaman kepada Nazi Jerman. Antara organisasi atau individu yang menjadi sasaran mereka ialah parti komunis, anggota gereja Lutheran dan Roman Katolik yang memusuhi Nazi, anggota mazhab lain gereja Protestan seperti Jehovah’s Witness, penyokong parti berhaluan kanan, Freemason dan orang Yahudi. Selain itu, Kripo iaitu polis yang bertugas menjaga ketenteraman sosial turut menahan mana-mana individu yang mempunyai tingkah laku anti-sosial yang boleh menjejaskan Reich. Sasaran mereka ialah kelompok homoseksual, Gipsi dan mana-mana individu yang ada kecenderungan anti-sosial.

Bagi Himmler dan Heydrich, ini saja tidak mencukupi. Mereka percaya penghapusan mana-mana elemen yang menyumbang kepada pertumbuhan individu atau organisasi yang menentang mereka juga patut dihapuskan. Atas sebab itu, mereka mengarahkan penahanan aktivis dan cendekiawan terutama yang beragama Yahudi dan menentang kedudukan Nazi. Ramai mengambil keputusan meninggalkan negara tersebut termasuklah Albert Einstein. Alasan Heydrich ialah kesemua mereka ini mendapat sokongan antarabangsa yang mahu menghancurkan ikatan antara kerajaan Nazi Jerman dengan rakyat. Dan musuh-musuh rekaan ini tidak terhad kepada orang Yahudi, komunis, sosial demokrat dan Freemason saja. Heydrich turut menganggap kepimpinan Britain dan Amerika Syarikat yang menentang sebarang usaha perluasan kuasa Jerman juga patut ditentang. Bagi memastikan keselamatan Jerman terjamin, semua orang Yahudi, Slavik dan Asiatik menurut beliau patut dihapuskan dari muka bumi ini.

Heydrich turut menyokong sebarang usaha yang dilakukan oleh pihak polis dan SD dalam menyelesaikan soalan Yahudi. Pada tahun 1938, Adolf Eichmann mengetuai satu unit SD untuk mewujudkan satu stesen untuk mengusir keluar populasi Yahudi Austria dan membiayai operasi tersebut dengan memeras wang dari individu-individu berharta komuniti tersebut. Kedua-dua organisasi ini turut bertanggungjawab kepada keganasan Kristallnacht (Night of Broken Glass) di mana 30,000 orang Yahudi ditahan hanya kerana mereka Yahudi. Kemudian, mereka menghantar tahanan-tahanan ini ke kem-kem tahanan dengan harapan mempercepat keputusan mereka untuk berhijrah dan mengurangkan perasaan meninggalkan aset mereka.

EINSATZGRUPPEN

Kagum dengan kecekapan Heydrich yang bersaing dengan kepimpinan tertinggi Nazi dalam menyelesaikan soalan Yahudi, Menteri Udara, Hermann Goring membenarkan beliau merancang pelan penyelesaian untuk soalan Yahudi dalam Nazi Jerman pada 24 Januari, 1939. Selepas Perang Dunia Kedua (WWII) meletus, Heydrich menubuhkan satu kumpulan khas iaitu Einsatzgruppen terdiri daripada anggota SD, SS dan Wehrmacht. Kumpulan ini ditugaskan untuk pelbagai perkara seperti merampas dokumen dan aset, penubuhan operasi perisikan yang berfungsi, pengenalpastian dan penghapusan mana-mana penentang Jerman sama ada nyata atau khayalan semata-mata.

Pada tahun 1938, satu unit Einsatzgruppen dihantar ke Austria dan Sudetenland untuk tujuan pengenalpastian dan menahan musuh, merampas dokumen dan mendapatkan maklumat perisikan. Apabila Adolf Hitler melancarkan operasi menyerang Poland pada 1939, enam unit Einsatzgruppen ikut bersama pasukan utama dan mengenalpasti/menembak mana-mana individu berbahaya termasuk ribuan nasioalis dan pejuang budaya Poland. Mereka turut mengaturkan untuk meletakkan komuniti Yahudi Poland di geto-geto bandar-bandar besar untuk tujuan penghapusan.

Apabila Operasi Barbarossa dilancarkan pada 22 Jun 1941, Heydrich menghantar empat unit Einsatzgruppen untuk membunuh orang Yahudi yang memegang jawatan dalam parti komunis dan kerajaan. Namun, sejak hari pertama operasi dilancarkan, kumpulan ini turut membunuh mana-mana orang Yahudi yang mempunyai umur layak mengangkat senjata. Pada permulaan Ogos 1941, selepas meletakkan populasi Yahudi dalam pusat tahanan atau kem, Einsatzgruppen menggerakkan sejumlah besar polis dan ahli SS dalam operasi-operasi menghapuskan populasi Yahudi di Soviet Union. Ini termasuklah pembunuhan beramai-ramai di gaung Babi Yar di Kiev, Ukraine pada 29-30 September 1941.

Pada 31 Julai 1941, Goring membenarkan Heydrich menggunakan sumber Reich untuk penghapusan orang Yahudi di kawasan kawalan Jerman di Eropah. Pada enam bulan berikutnya, tatkala polis dan SD berterusan menghapuskan populasi orang Yahudi di peringkat wilayah, keretapi pertama yang membawa ribuan penduduk Yahudi Jerman, Austria dan Republik Czech tiba di wilayah Komisariat Ostland (wilayah kawalan Jerman termasuk negara-negara Baltik dan sebahagian besar wilayah Belarus). Mereka ini ditahan dan dikumpulkan oleh pihak polis dan SD sekitar Jerman dengan pihak Kementerian Pengangkutan dan Keretapi Negara Jerman menyediakan pegawai dan keretapi diperlukan. Sebaik tiba, komander polis dan SD di Ostland akan menembak mereka.

PERSIDANGAN WANNSEE

Pada 20 Januari 1942, Heydrich menjemput semua kepimpinan tertinggi Nazi termasuk Hitler, Himmler dan Goring untuk satu persidangan di sebuah vila di Wannsee, sebuah bandar berhampiran Berlin. Di sinilah, beliau membentangkan pelan penghapusan orang Yahudi seluruh Eropah yang dikenali sebagai ‘Final Solution’, pelan yang mendapat sokongan Hitler. Heydrich turut menekankan kerjasama semua agensi kerajaan terlibat untuk memastikan pelan ini dapat dijayakan sebaiknya. Selain itu, kedua-dua Heydrich dan Himmler turut menggunakan persidangan ini untuk memohon satu wilayah ditadbir oleh pihak SS. Mereka mahu menunjukkan SS mampu mentadbir sesebuah wilayah lebih berkesan berbanding pegawai lantikan awam atau pegawai tentera, di mana pegawai-pegawai ini digantikan oleh pegawai-pegawai elit SS selepas Jerman menang dalam WWII.

PENENTANGAN BOHEMIA & MORAVIA

Selepas Jerman menyerang Soviet Union pada musim panas 1941, pejuang-pejuang komunis bangkit dan mula melancarkan tindakan sabotaj di Bohemia dan Moravia. Berang dengan insiden-insiden ini, Hitler menyingkirkan Pelindung Reich, Konstantin von Neurath dan memilih Heydrich sebagai pemangku jawatan tersebut. Pada Oktober dan November 1941, mahkamah khas menjatuhkan hukuman mati ke atas 342 orang dan menyerahkan 1,289 lagi kepada Gestapo. Ini sebagai tindak balas pertama Heydrich terhadap insiden sabotaj ini. Beliau turut menubuhkan geto Theresienstadt pada bulan November, di mana 34,000 orang Yahudi Jerman, Austria dan Czechoslovakia dihantar dari Theresienstadt ke geto Lodz dan Ostland.

Untuk mengelak lebih banyak insiden sabotaj, Heydrich turut menjanjikan gaji dan faedah pekerjaan kepada kelompok petani dan pekerja industri di mana gaji diterima sama dengan gaji pekerja Jerman. Hasilnya, aktiviti sabotaj berkurangan sebanyak 73% dalam tempoh enam bulan dan pada musim bunga 1942, Nazi Jerman berbangga dengan polisi yang dibawa Heydrich di kawasan terebut. Ramai berspekulasi sekiranya wujud jawatan di peringkat awam di Belgium dan utara Perancis, Heydrich pasti akan mengintai peluang untuk merebutnya.

‘SI PERTANDA’ TELAH MATI

Heydrich yang bangga dengan polisi tersebut merasa selamat sehingga enggan mengatur sebarang bentuk konvoi keselamatan untuk mengiringinya dan mahu menaiki kenderaan terbuka. Britain dan kerajaan Czechoslovakia dalam bungan di London mengintai-intai peluang memberi pukulan psikologi kepada Jerman, melancarkan Operasi Antropoid iaitu membunuh Heydrich dan menjadikan ia sebagai batu loncatan untuk melancarkan pemberontakan sekitar Czechoslovakia.

Dan inilah senario apa yang berlaku pada hari itu. Kedua-dua bakal pembunuh Heydrich, Gabcik dan Kubis bersama Josef Valcik yang dilatih oleh Britain menanti dengan sabar kemunculan kenderaan beliau. Apabila kenderaan itu melalui selekoh U tajam, Valcik memberi isyarat dengan cermin. Gabcik cuba menembak kenderaan tersebut dengan submesingan Sten tetapi senjata tersebut tidak berfungsi. Heydrich yang menyangka Gabcik bertindak berseorangan mengarahkan pemandunya berhenti dan beliau mengeluarkan sepucuk pistol untuk menembaknya. Tatkala kenderaan Heydrich berhenti mengejut, Kubis keluar dari tempat persembunyian dan membaling bom anti-kereta perisai pada kenderaan tersebut tetapi terkena pada sisi kenderaan tersebut lalu meletup. Heydrich dan pemandunya berjaya keluar dari kereta dan bersedia membunuh pembunuh-pembunuh ini. Beliau mahu mengejar mereka tetapi tumbang tatkala mahu menembak Gabcik. Gabcik dan Kubis segera melarikan diri sementara sasaran mereka dibawa orang awam ke hospital untuk rawatan.

Hasil diagnosis, doktor mendapati diafragma Heydrich bocor akibat terkena serpihan besi dan bulu kuda dari upholsteri kereta terkena limpanya. Selepas Heydrich dibedah, pada mulanya, beliau menunjukkan tanda-tanda pemulihan. Namun tiba-tiba, Heydrich mengalami jangkitan dalam perut. Selalunya, jangkitan sebegini boleh dirawat dengan penisilin tetapi penisilin tiada dalam simpanan mereka. Para doktor tidak dapat merawat jangkitan septisemia, mengakibatkan suhu badannya meningkat dan mengalami kesakitan berpanjangan. Dan pada 4 Jun 1942, pada jam 9 pagi, lelaki yang digelar sasterawan dan penulis Jerman, Thomas Mann sebagai si pertanda Hitler meninggal dunia.

DENDAM HITLER

Pada 7-8 Jun, keranda Heydrich diletakkan di Istana Prague bagi memberi peluang kepada orang ramai, sesetengah daripada mereka dipaksa memberi penghormatan terakhir. Pada 9 Jun, keranda dibawa ke Berlin dan diletakkan di Parlimen Jerman bagi memberi peluang kepada kepimpinan tertinggi Nazi untuk melakukan perkara sama. Hitler semasa memberi ucapan eulogi menyifatkan Heydrich sebagai ahli Nazi terbaik, penyokong tegar konsep Reich dan musuh terhebat kepada semua penentang Reich. Bagi Himmler pula, Heydrich dipuji kerana kesetiaan yang tidak berbelah-bahagi terhadap SS.

Berikutan itu, Hitler mengancam presiden Czechoslovakia ketika itu, Emil Dacha menghantar jutaan warga Czechoslovakia ke kem-kem tahanan sekiranya semua pembunuh terlibat tidak ditahan. Hitler turut mengarahkan pemusnahan sebuah kampung Bohemia di Lidice. Berikutan arahan tersebut, 172 lelaki antara 14-84 tahun dibunuh sementara rumah-rumah penduduk dibakar. Kaum Hawa dari kampung tersebut dihantar ke kem tahanan Ravensbuck sementara sesetengah kanak-kanak mengalami ditukar identiti mereka kepada Jerman. Baki kanak-kanak ini dihukum bunuh.

Pada 16 Jun, salah seorang anggota konspirasi pembunuhan Heydrich, Karel Curda masuk ke markas Gestapo Czechoslovakia di Istana Pecek dan mendedahkan keluarga-keluarga terlibat yang menyembunyikan Garbacik dan rakan-rakannya. Ramai yang ditahan atas dakwaan bersubahat. Sesetengah yang enggan ditahan mengambil pil sianida dan membunuh diri. Bagi yang ditahan pula, mereka diseksa berjam-jam lamanya sebelum mendedahkan lokasi sebenar mereka.

Pada 17 Jun, 800 anggota SS mengepung Gereja Ortodoks St. Cyril dan Methodius dan mendesak pembunuh-pembunuh yang bersembunyi menyerah diri. Kubis dan beberapa lagi anggota yang berjaga malam mengetahui kehadiran mereka dan melepaskan tembakan. Kedua-dua pihak saling berbalas tembakan selama dua jam sebelum seorang dari mereka mati pada 7 pagi. Kubis dan dua lagi rakannya cedera parah dibawa ke hospital tetapi Kubis mati semasa berada di sana. Gestapo terus memeriksa keseluruhan kawasan gereja dan menjumpai satu pintu rahsia ke ruang bawah tanah.

Selepas disoal siasat, seorang paderi mengaku Gabcik dan tiga lagi anggota konspirasi bersembunyi di situ. Paderi itu dan Curda cuba memujuk mereka keluar tetapi tidak berhasil. Untuk empat jam seterusnya, SS mengepam gas pemedih mata dan air ke dalam ruang tersebut untuk memaksa mereka keluar tetapi gagal. Akhirnya, SS meletupkan pintu masuk ruang tersebut untuk meluaskan pintu masuk. Apabila mereka berjaya masuk, Gabcik dan rakan-rakannya membunuh diri dengan menembak diri mereka. Gabcik dan rakan-rakannya mungkin sudah mati tetapi ianya tidak berakhir di situ saja. 236 orang pensubahat dan individu bertanggungjawab melindungi mereka dihantar kem tahanan Mathausen dan dibunuh di situ.

Pembunuhan Heydrich menyebabkan polisi Nazi Jerman terhadap orang Yahudi semakin radikal. Himmler sendiri menganggap penghapusan orang Yahudi ialah satu legasi Heydrich yang patut diteruskan bersesuaian dengan agenda yang digariskan dalam Persidangan Wannsee 1942. Dan beliau berjanji penghantaran orang Yahudi ini akan diselesaikan dalam tempoh setahun. Dan benar apa yang dijanjikan Himmler. Menerusi operasi yang dipanggil Operasi Reinhard, dua juta orang Yahudi dihantar ke daerah ‘Kerajaan Awam’ di Poland pada tahun 1942 hingga musim luruh 1943 di mana kesemua mereka dibunuh.

SUMBER


Demokrat Pun Nak Main Politik Masa Kes Covid-19 US Cecah 120 Ribu Orang

Dengan 123578 kes, US sekarang adalah negara yang paling banyak kes positif COVID-19, mendahului Itali (92472) dan China (81439).

Cuma populasi US tu besar, 329 juta orang. Negara yang paling ramai penduduk di dunia selepas China dan India. Kalau campurkan jumlah penduduk UK (66 juta), Perancis (67 juta), Itali (60 juta), Sepanyol (47 juta) dan Jerman (83 juta) pun tak seramai penduduk US.

Daripada 1 juta penduduk US, 373 yang positif, masih rendah berbanding Sepanyol (1566), Itali (1529) even Jerman (689). Tapi tak ada jaminan US tak akan memintas negara-negara ni.

Setakat ni COVID mengorbankan 2221 orang US, tapi dulu H1N1 tahun 2009-2010 pun US mati 12469 orang. Nyawa tetap nyawa, cuma bagi negara besar macam US angka dia memang akan nampak sedikit menakutkan. Jangan risau, ni bukan the end of the US.

Kalau lihat pada peta US, negeri yang paling teruk kena ialah New York dengan 52318 kes, hampir separuh daripada jumlah kes US. Kalau tak ambil kira New York, kes di US hanya 71260.

Kalau New York tu sebuah negara, ia akan duduk di tangga ke-6 negara yang mempunyai paling banyak kes selepas Itali (92472), China (81439), Sepanyol (73235), US (tanpa New York) dan Jerman (57695).

Selain New York, negeri-negeri yang paling teruk kena ialah negeri yang paling “globalized” macam California dan Washington. Kalau sebut pasal bandar utama US orang terus bayangkan New York City dan Los Angeles.

Dan 2 bandar ni masing-masing terletak di New York dan California. Hollywood, Beverly Hills, Silicon Valley, Statue of Liberty, Times Square, Empire State Building, Manhattan, Central Park, Harlem, Brooklyn semua benda-benda yang jadi lambang US ada kat 2 negeri ni. Orang yang nak travel pergi ke US pun kebanyakannya nak pergi kat 2 negeri ni.

Washington tu State of Washington, bukan Washingston District of Columbia (DC) ibu negara US. Walaupun tak se-femes New York dan California, tapi kat situ ada ibu pejabat syarikat multinasional besar-besar macam Microsoft, Boeing dan Starbucks. Orang sana selalu travel merata-rata pergi business meeting dan sekali bawak masuk virus. Kes pertama US pun datang dari Washington.

Manakala negeri-negeri yang kira macam “kampung” “kawasan pedalaman” pulak paling kurang terkesan, seperti Montana, Wyoming, North Dakota, South Dakota, Nebraska, West Virginia. Kat negeri-negeri ni lebih senang jumpa tanaman barli dan jagung berbanding jumpa manusia.

Jangan harap nak jumpa orang macam Scarlett Johansson (New Yorker) atau Kim Kardashian (Angeleno), jenis macam January Jones je ada. Nak cari bangunan lebih tinggi daripada 100m memang tak akan jumpa (kecuali Nebraska). Terasing dari dunia luar. Sebab tu lambat kena jangkit.

Cara COVID tersebar macam MLM, jadi negeri yang paling awal kena (New York, California, Washington) akan kekal jadi negeri yang paling banyak kes, manakala negeri yang lebih lambat kena akan kekal sebagai negara paling sikit kes. Macam dalam MLM upline akan untung lebih banyak daripada downline.

Dan negeri-negeri yang dipegang oleh Republican lebih sikit kes berbanding negeri-negeri yang dipegang oleh Democrat. 8 daripada 10 negeri paling teruk kena adalah Democrat (New York, New Jersey, California, Washington, Michigan, Illinois, Louisiana dan Pennyslvania) manakala hanya 2 saja Republican (Massachusetts dan Florida).

Of course virus tak kenal parti politik. Tapi parti yang berbeza membawa ideologi berbeza, ideologi ni yang akan mempengaruhi tindakan penguasa dalam menangani wabak dan membawa kepada hasil yang berbeza-beza.

Negeri di US tak macam negeri di Malaysia. Negeri di US dah kira macam “negara” (“state” boleh bawa maksud negara atau negeri), ada kuasa yang sangat besar, boleh pungut cukai sendiri, ada polis sendiri. Jadi negeri yang kena ambil tindakan masing-masing untuk membendung wabak.

Trump sebagai ketua kerajaan persekutuan hanya boleh ambil langkah “external” seperti halang orang luar masuk sempadan US. Itu yang Trump buat dengan melarang kemasukan orang China dan Eropah. Tapi langkah “internal” seperti kawal pergerakan dari satu negeri ke negeri lain adalah di bawah bidang kuasa negeri.

Walaupun negeri-negeri Democrat melaksanakan “stay-at-home”, diorang tak larang orang keluar masuk negeri. Berbeza dengan Republican yang tak laksanakan stay-at-home tapi wajibkan orang yang masuk negeri kuarantinkan diri terutamanya yang datang dari hotspot seperti New York.

Sebab utama negeri-negeri Democrat tak buat apa yang Republican buat ialah diorang anggap benda tu langgar “right to travel” dan bersifat diskriminasi terhadap negeri. Republican pulak tak buat stay-at-home macam Democrat sebab takut ekonomi hancur. Tapi melihat kepada keadaan sekarang, nampaknya mengehadkan pergerakan antara negeri lebih mustahak.

Democrat ni kebanyakan ahlinya terdiri daripada geng lawyer. Bill Clinton, Barack Obama, Hillary Clinton, Joe Biden ni semua lawyer. Lawyer punya zikir harian tidak lain “liberty”, “rule of law” dan dalam keadaan sekarang, “states’ rights” pulak jadi isu.

Trump dari awal lagi nak buat travel ban antara negeri tapi geng-geng Democrat ni semua bantah. Bagi diorang, kerajaan persekutuan tak boleh overrule negeri. Jadi hanya kerajaan negeri yang boleh larang orang keluar masuk. Memang betul Trump tak boleh buat macam tu kalau ikut perlembagaan US, tapi ni keadaan krisis kot kuih bahulu.

Dan walaupun ada perintah stay-at-home, ramai masih buat bodoh sebab anggap tak “constitutional”. Kalau kerah polis dan tentera lagilah diorang triggered nanti.

Gabenor New York, Andrew Cuomo pulak jenis yang tak habis-habis politik dan cuba mewujudkan persepsi bahawa ini semua salah Trump. Bila Trump hantar 400 ventilator (alat bantuan pernafasan) ke New York, Cuomo terus mengamuk kata tak cukup sebab dia minta 30000 buah, “tak kan nak biarkan 26000 orang yang lebih tu mati”.

Matematik Cuomo pelik sikit, 30000 tolak 400 sepatutnya jadi 29600 bukan 26000. Media pro-Democrat macam New York Times tak tegur tak apa, tapi join sekali Cuomo bash Trump.

Adik Cuomo sendiri, Chris Cuomo yang merupakan host CNN pula puji kaw-kaw abangnya. Sebab tu korang boleh faham kenapa Trump marah sangat dengan media-media ni sampai panggil “fake news”.

New York adalah negeri pertama yang Trump tolong. Trump sebenarnya boleh je buat bodoh, abaikan New York dan mendahulukan negeri Republican macam Massachusetts dan Florida yang juga ada banyak kes.

Tapi Trump tak sejahat tu. 400 nampak sikit tapi ventilator tu memang barang yang scarce sekarang. Trump pun dah arahkan syarikat General Motors untuk menghasilkan 100000 buah ventilator dalam masa 100 hari.

Seawal 17 Mac Trump dah menasihatkan Cuomo melalui Twitter untuk “do more”, Tapi Cuomo balas balik “You have to do something! You’re supposed to be President.” Dah macam “awak Presiden ke saya Presiden”.

Geng Demokrat kat Kongres pun dah kurang bergaduh dengan Trump, tapi time-time macam ni Cuomo pulak nak tonjolkan diri sebagai hero dengan bash Trump.

Semalam Trump sekali lagi menasihati New York, New Jersey dan Connecticut supaya kuarantinkan negeri diorang. Kuarantin maksudnya tak bagi orang keluar masuk. Dan sekali lagi, Cuomo kata, “We’re not in China, and we’re not in Wuhan” “This would be a federal declaration of war on states”. Ah lantak korang lah.

“Liberty” dan “human rights” yang dijulang oleh US selama ni dah mula backfire kat diorang. Tapi bukan bermaksud kita kena terus kena menerima authoritarianism macam yang China tengah promote sekarang.

Cuma dalam keadaan semasa, kita kena mempunyai hikmah (wisdom) untuk membezakan apa yang menjadi keutamaan dan apa yang bukan keutamaan. Ramai orang ada knowledge, tapi tak ramai ada wisdom


Mikrob Berusia 100 Juta Tahun Hidup Semula

Sekumpulan penyelidik telah berjaya menghidupkan semula mikrob-mikrob yang terpendam dan terperangkap dalam satu zon yang dikatakan hidupan tidak boleh hidup di dasar laut selama lebih 100 juta tahun. Kejayaan ini merupakan hasil kerjasama penyelidik Jepun dan Amerika yang mahu melihat sama ada hidupan mikro boleh hidup dalam zon tiada hidupan di dasar laut Lautan Pasifik.

Hasil pemerhatian mereka mendapati mikrob-mikrob yang terperangkap dalam sedimen dasar laut lebih 100 juta tahun lalu boleh dihidupkan semula dengan syarat ia mendapat makanan yang cukup dan sedikit tambahan oksigen. Bagi pasukan penyelidik, ia merupakan sesuatu yang hebat kerana di dasar laut, mikrob-mikrob bukan saja berdepan isu tekanan tinggi tetapi juga kekurangan oksigen, sumber nutrien dan bekalan tenaga yang terhad.

Apabila hidupan terperangkap dalam persekitaran sebegini, fosil-fosil selalunya terbentuk selepas sejuta tahun atau lebih. Tetapi dalam kes mikrob-mikrob ini, ia masih hidup. Ahli geomikrobiologi dari University of Rhode Island, Steven D’Hondt mendedahkan wujud hidupan dalam sedimen berhampiran kawasn benua kerana terdapat banyak bahan organik yang tertanam dalamnya.

Tetapi hasil penyelidikan mereka ini mendedahkan wujud hidupan di dasar laut dari kawasan lantai sehinggalah kawasan bawah tanah berbatu. Tanah yang mengandungi mikrob-mikrob ini diambil semasa ekspedisi 2010 di Gyre Pasifik Selatan. Zon tersebut dikenali sebagai zon tiada hidupan kerana zon tersebut mempunyai bilangan hidupan dan sumber makanan yang sedikit.

Sebagai sebahagian daripada ekspedisi mereka itu, kapal gerudi JOIDES Resolution mengambil teras sedimen selepas menggerudi sedalam 75 meter di bawah lantai laut. Dari situ, beberapa sampel diambil dari tanah liat pelagik yang terkumpul pada bahagian paling dalam dan terpencil dan lumpur nanofosil yang berkapur berusia antara 4.3 hingga 13 juta tahun.

Pemeriksaan pada setiap lapisan teras mendapati mikrob yang menyerap dan melarutkan oksigen dalam setiap sampel yang diambil dari Gyre. Tetapi mikrob yang dicari mereka masih tersembunyi dan dalam bilangan kecil. Dari situ, sampel-sampel akan diperiksa sama ada mikrob yang ‘kelaparan’ tenaga masih mempunyai potensi metabolisma sekaligus membolehkannya untuk makan dan membiak.

Mikrob-mikrob lama ini diberi suntikan oksigen dan substrat mengandungi karbon dan nitrogen sebelum sampel ditutup dengan bebuli kaca. Setelah itu, ia akan dibuka semula mengikut tempoh berbeza iaitu 21 hari, 6 bulan dan 18 bulan. Para penyelidik merasa terkejut dalam sampel yang paling lama, 99% mikrob daripada komuniti mikrob asal berjaya dihidupkan semula.

Bagi penyelidik Yuki Morono dari Agensi Sains dan Teknologi Bumi-Marin, beliau mengakui pada awalnya merasa skeptik sama ada ia boleh dilakukan atau tidak. Beliau menambah, “Pada mulanya, saya merasa skeptik tetapi kami mendapati lebih 99.1% mikrob yang tersimpan dalam sedimen sejak 101.5 juta tahun lalu masih hidup dan bersedia untuk makan.”

Selepas melepasi tempoh pengeraman, semua mikrob diasingkan mengikut genetik mereka. Hasil pemeriksaan mereka mendapati sampel tanah dari lantai laut didominasi oleh bakteria tetapi bukan jenis yang membentuk spora. Ini membolehkan bilangan mikrob bertambah sebaik saja diberi makanan yang sesuai.

Sesetengah mikrob mencatat pertambahan sebanyak 10,000 kali ganda dan menggunakan karbon dan nitrogen yang ada dalam tempoh 68 hari semasa pengeraman dibuat. D’Hondt menambah, “Ini menunjukkan tiada had bilangan hidupan dalam sedimen lama yang terdapat dalam lautan-lautan dunia. Dalam sedimen paling lama yang kami ambil, dengan jumlah makanan yang sedikit, mereka akan hidup, membesar dan bertambah.”

Ini jelas membuktikan mikrob sebenarnya hidupan yang lasak. Selain di dasar laut, para saintis turut menemui mikrob-mikrob yang hidup di kawasan mencabar seperti Antartika atau kawasan gurun.

RUJKAN:

Watson, Clare. (2020). Scientists Have ‘Woken Up’ Microbes Trapped Under The Seafloor For 100 Million Years. Science Alert. https://www.sciencealert.com/scientists-just-revived-microbes-trapped-under-the-seafloor-for-100-million-years


Dikepung Antara Helang dan Beruang: Balasan Dosa Jepun Ketika Perang Dunia Kedua

Pada 24 Ogos 1945, jentera perang Soviet sudah digerakkan sebagai persediaan untuk menduduki Pulau Hokkaido, Jepun. Pesawat-pesawat pengebom jarak jauh Soviet sudah berlepas dari pangkalan mereka di Vladivostok dan mengebom pulau tersebut. Pada pukul lima pagi, dua rejimen Soviet mendarat di pulau itu disusuli pasukan tentera yang lebih besar di mana ia membahagikan Hokkaido kepada dua bahagian. Ini sebahagian daripada perancangan Laksamana Armada Kesatuan Soviet, Ivan Yumashev sekiranya negara tersebut menyerang Hokkaido.

Askar-askar sudah bersedia, unit-unit kapal selam telah digerakkan ke perairan Hokkaido untuk mengintip sebagai persediaan untuk serangan darat dan ada ketikanya, menenggelamkan kapal-kapal yang membawa pelarian Jepun. Pihak Soviet perlahan-lahan menguasai Pulau Sakharin dan memaksa tentera Jepun keluar dari rantaian Kepulauan Kurille dari Hokkaido hingga ke Semenanjung Kamchatka. Apa yang diperlukan Yumashev ialah lampu hijau dari Moscow tetapi arahan yang patut dikeluarkan Joseph Stalin tidak muncul. Ia sesuatu yang tidak masuk akal memandangkan Hokkaido merupakan kunci kepada peluang mengakses laluan Soviet ke Lautan Pasifik, sesuatu yang pasti diingini kepimpinan parti di Moscow. Namun, Stalin mengeluarkan arahan membatalkan operasi Yumashev.

Lapan hari sebelum itu, Stalin mengajukan tuntutan Soviet untuk menduduki Hokkaido kepada Presiden Amerika Syarikat, Harry S. Truman. Sekiranya tuntutan ini ditolak, Stalin memberi amaran ia bakal menyinggung perasaan rakyat Rusia. Beberapa bulan sebelum itu, tuntutan ini sebenarnya sudah dipertimbangkan oleh Jabatan Perang Amerika Syarikat di mana mereka lihat tiada masalah bagi Kesatuan Soviet bukan saja menguasai seluruh pulau Hokkaido tetapi juga sebahagian daripada pulau terbesar Jepun, Honshu. Namun selepas Washington mengebom Hiroshima dengan bom atom, ia dilihat memberi keyakinan kepada Truman untuk menetapkan syarat perhubungannya dengan Stalin. Pada 18 Ogos, Truman menolak permintaan Stalin. Ini memaksa beliau menimbang semua pilihan yang ada sebelum mengeluarkan arahan membatalkan operasi tersebut.

Pasti ada yang kata sebab Stalin menarik balik operasi tersebut atas alasan bimbang dengan kekuatan atom Amerika Syarikat. Dan ini sentimen yang dikongsi oleh pegawai Amerika Syarikat termasuk diplomat George Keenan menyifatkan Moscow amat sensitif dengan permainan kuasa pesaing atau musuhnya. Bagi Truman pula, kejayaan bom tersebut membantu mereka menang ke atas Jepun. Maka tidak hairanlah mengapa selain menjadi sebahagian daripada unit persenjataan mereka, ia menjadi sebahagian daripada senjata diplomatik Washington. Dalam erti kata lain, Truman tidak perlu mengugut Kesatuan Soviet, cukup sekadar memiliki bom tersebut saja sudah cukup sebagai ancaman kepada Moscow. Namun satu fakta yang tidak diketahui pentadbiran Truman ialah Stalin menyifatkan tindakannya itu sebagai keanak-anakan dan melihat mereka seolah-olah memandang rendah kekuatan Moscow.

Buktinya, apabila berita pengeboman Hiroshima dan Nagasaki diketahui Stalin, beliau sama sekali tidak terkejut. Ini kerana menerusi rangkaian perisikan mereka, Stalin sudah mengetahui program rahsia senjata atom yang dibangunkan Amerika Syarikat dan Britain. Jika Truman menyangka beliau tidak memahami konsep senjata atom semasa persidangan di Potsdam pada Julai 1945, Truman sudah tersalah langkah. Pada tahun 1941, agensi-agensi perisikan Soviet seperti NKVD dan GRU mengumpul maklumat berkenaan senjata tersebut dan setahun selepas itu, Jawatankuasa Pertahanan Negara yang dipengerusikan oleh Stalin meluluskan projek pembangunan senjata atom versi mereka. Pada mulanya, usaha ini terhad berikutan ketika itu, perang masih lagi meletus antara Soviet dengan rejim Nazi Jerman. Tetapi pada tahun 1944, Stalin melantik Lavrentiy Beria untuk memantau perlaksanaan projek tersebut. Pengembangan NKVD dan sumber diperlukan untuk kajian senjata atom sudah cukup memperlihatkan keazaman Stalin untuk tidak membiarkan Amerika Syarikat ke hadapan dalam soal teknologi atom.

Selepas Hiroshima, Stalin melipatgandakan usaha membina senjata atom miliknya sendiri. Ini termasuk melantik Beria mengetuai satu jawatankuasa khas untuk meneruskan aspirasi senjata atom, memberi insentif kepada pasukan saintis termasuk saintis Jerman dan memperbanyakkan operasi melombong uranium dari Siberia hingga ke Eropah Timur dan Korea Utara. Ketua pasukan saintis projek tersebut, Igor Kurchatov menyifatkan cara ini sebagai mustahil semasa bertemu dengan Stalin pada 25 Januari 1946. Tetapi Stalin tetap bertegas ia harus diteruskan dan perlu dipercepatkan berdasarkan maklumat yang dikumpul oleh pengintip-pengintip Soviet. Stalin menyifatkan semua ciptaan hebat pada mulanya kasar seperti mana keretapi stim tetapi ciptaan tersebut mengubah dunia dalam tempoh beberapa tahun. Dan apa yang dihajati Stalin menjadi kenyataan apabila senjata atom menjadi sebahagian daripada persenjataan Soviet pada Ogos 1949, lebih awal dari apa yang dijangkakan perisikan Amerika.

Namun minat mendalam Stalin terhadap bom atom tidaklah bermakna Stalin takut dengan kuasanya. Sebaliknya, beliau melihat ia sebagai simbol sebuah kuasa besar dan tidak tertarik dengan keberkesanan senjata tersebut. Buktinya, ahli-ahli GRU dan diplomat-diplomat Soviet di Tokyo yang melawat Hiroshima dan Nagasaki merakam kerosakan sekitar kedua-dua bandar ini dan menemubual mangsa-mangsa yang terselamat. Dalam satu laporan September 1945, duta Soviet ke Tokyo, Yakov Malik melihat insiden pengeboman kedua-dua bandar tersebut dibesar-besarkan dengan tujuan propaganda dan melihat akhbar-akhbar Jepun membesar-besarkan kesan bom tersebut. Selepas membaca laporan Malik, Stalin sendiri ragu-ragu akan kekuatan bom atom. Ini disokong dengan kenyataan pemimpin komunis Poland, Wladyslaw Gomulka pada November 1945, “Tentera bukan bom atom yang menentukan peperangan.” Stalin menambah, “Mereka telah melucutkan senjata mereka kerana diganggu dengan keinginan keamanan dan tidak akan mengangkat senjata melawan kita.”

Jika ada yang berpandangan Stalin berbohong, lihat pula peristiwa menarik beberapa minggu selepas operasi Hokkaido dibatalkan. Menteri Luar Soviet, Vyacheslav Molotov bersikap keras kepala dan enggan tunduk kepada tuntutan Amerika Syarikat semasa Persidangan Menteri-Menteri Luar London. Dalam persidangan tersebut, Washington menuntut mahu diberi hak campur tangan di Romania dan Bulgaria serta mahu membina pangkalan-pangkalan tentera di Mediterranean. Keengganan Molotov menurut tuntutan Washington menyebabkan Setiausaha Negara ketika itu, James Byrnes mengugut akan menggunakan senjata atom ke atas Kesatuan Soviet. Di sebalik tabir, Stalin meminta Molotov tidak tunduk kepada ugutan mereka dan bersikap tegas dalam menunjukkan pendirian Moscow. Namun itu masih tidak menjelaskan mengapa Stalin membatalkan operasi Hokkaido itu.

Sebab sebenar di sebalik pembatalan operasi tersebut ialah Stalin tidak mahu kehilangan wilayah-wilayah yang dikuasai Soviet selepas Perang Dunia Kedua (WWII) termasuk Pulau Sakhalin dan Kepulauan Kurille. Ya, dari segi kedudukan strategik, Hokkaido tampak menggoda tetapi Hokkaido juga bukan sebahagian daripada perjanjian yang dimeterai di Yalta pada Februari 1945. Jika Stalin berkeras mahu menguasai Hokkaido, pasti semua yang diraih akan hilang begitu saja. Buktinya pada 18 Ogos 1945, Truman secara tiba-tiba bertanya apakah boleh pihak Amerika membina pangkalan udara di Kurille, sekaligus membuat lubang besar pada pertahanan Soviet di Timur Jauh. Nampak biasa pertanyaan ini tetapi ini sudah cukup untuk Stalin berfikir dua kali berkenaan Hokkaido.

Bagi Stalin, beliau mahu menjaga hubungan sedia ada dengan Washington termasuk menghormati hak masing-masing. Benar, Amerika menang di Teater Pasifik tetapi Soviet juga menang di Eropah dan secara tidak langsung, memaksa negara Matahari Terbit tunduk dan menyerah kalah tanpa syarat. Atas sebab itu, Stalin mengutarakan cadangan Hokkaido tersebut atas alasan Soviet menghormati kehadiran Amerika di Jerman, maka seharusnya Amerika turut menghormati cadangan kehadiran Moscow di Hokkaido. Namun cadangan tersebut ditolak Truman dan ini menimbulkan kemarahan Stalin. Pada bulan Oktober 1945, duta Amerika Syarikat ke Moscow, Averell Harriman bertemu dengan Stalin di mana Stalin menyatakan kemarahannya pada ketidaktentuan berkenaan Hokkaido walaupun isu itu dianggap selesai oleh Truman. Pada Stalin, Truman tidak memiliki aura dan karisma yang dimiliki penjawat jawatannya terdahulu untuk beliau berurusan, Franklin Delano Roosevelt. Dua tahun selepas itu, Yumashev dilantik sebagai Menteri Tentera Laut Soviet dan beliau membangkitkan subjek pembatalan operasi dengan Stalin. Dalam pertemuan tersebut, Yumashev mendedahkan beliau mahu meneruskan operasi tetapi selepas mempertimbangkan semula, memutuskan untuk tidak berbuat demikian.

Selepas Perang Dingin meletus, Stalin tidak lagi berminat dengan rangka kerja Yalta dan menyifatkan Truman sebagai tidak boleh dipercayai. Pada tahun 1950, Stalin bersekutu dengan Parti Komunis China dan memberi lampu hijau kepada pembentukan rejim Kim Il-Sung di Korea Utara dan permulaan serangan ke atas Korea Selatan. Stalin menyifatkan perubahan ini perlu disokong memandangkan situasi perjanjian terdahulu yang dirangka sudah berubah. Siapa sangka tindakan Truman mengugut Stalin untuk membatalkan hasrat menduduki Hokkaido sebenarnya menyebabkan sebarang bentuk kerjasama antara kuasa besar menjadi mustahil. Dan Hiroshima menyebabkan Perang Dingin satu prospek yang tidak dapat dielak. Jika ada hikmah di sebalik semua ini, bagi penduduk Hokkaido, mereka tidak mengalami penderitaan sama seperti penduduk Korea Utara hari ini berikutan tindakan Stalin membatalkan operasi tersebut. Jika diteruskan, bukan saja Hokkaido menjadi sebahagian daripada negara satelit Soviet tetapi juga menyaksikan kemunculan rejim sama seperti Korea Utara.

SUMBER

Radchenko, Sergey. (2015). Foreign Policy. Did Hiroshima Save Japan From Soviet Occupation? http://foreignpolicy.com/2015/08/05/stalin_japan_hiroshima_occupation_hokkaido/


Edo: Kota Purba Kesyogunan Yang Menjadi Tokyo Moden Hari Ini

Edo atau Tokyo menjadi latar tempat Rurouni Kenshin bersesuaian dengan statusnya ibu kota baru Jepun mengggantikan Kyoto. Ia mendapat status sedemikian bersesuaian dengan pemulihan kuasa Maharaja Meiji sekaligus menjadi permulaan kepada era pemodonen Jepun. Tetapi sebelum bergelar ibu negara, ia sudah menjadi kota penting terima kasih kepada penglibatan Ieyasu Tokugawa.

Pada tahun 1590, Toyotomi Hideyoshi mengarahkan Tokugawa yang memerintah di satu kawasan yang dipanggil Nagoya agar berpindah ke wilayah Kanto. Beliau akur dengan perintah tuannya dengan berpindah ke satu perkampungan kecil yang dipanggil Edo. Ia terletak di bahagian atas serokan di mana ia terkumpul dalam satu kawasan tanah yang sempit.

Selepas bergelar Shogun pada 1603, antara perkara pertama yang dilakukan ialah mengatasi isu kesempitan ruang di Edo. Bagi mengatasi masalah ini, kawasan serokan diisi dengan tanah yang diambil dari Bukit Kandayama yang terletak di utara Istana Maharaja. Kawasan itu hari ini dikenali sebagai kawasan Marunouchi-Yurakucho, Tokyo.

Bagi Istana Maharaja pula, ia didirikan di atas tapak Istana Edo yang pernah menjadi kediaman Keshogunan Tokugawa. Istana ini dilengkapi dengan parit di luar dan dalam bahagian istana sebagai jaringan keselamatan terhadap pihak musuh. Ia boleh diakses melalui rangkaian terusan yang digali bagi memudahkan proses pengangkutan barang.

Perlahan-lahan, Edo mula muncul sebagai kota penting di Jepun. Salah satu faktor yang menyumbang pertumbuhannya ialah penguatkuasaan sistem sankin-kotai. Sankin-kotai ialah satu sistem di mana para daimyo harus tinggal bergilir di wilayah mereka dan Edo selang setahun.

Amalan ini mula diperkenalkan oleh Toyotomi sebagai cara menjamin kesetiaan para daimyo ketika itu. Para daimyo diarah meninggalkan waris atau pasangan mereka di Istana Osaka atau mana-mana istana berhampiran sebagai tebusan. Ia kemudiannya diteruskan oleh Tokugawa di mana waris atau pasangan diarah tinggal di Edo sementara daimyo-daimyo ini pulang ke wilayah yang ditadbir mereka.

Semasa menetap di Edo, para daimyo akan tinggal di rumah-rumah agam besar di tanah dalam dan sekitar Istana Edo serta tanah tinggi di sebelah barat kota berkenaan. Bagi memenuhi keperluan penduduk terutama para daimyo, aktiviti perdagangan dan perniagaan giat dijalankan. Walaupun tidak dinyatakan angka rasmi penghuni kota ketika itu, sejarawan menganggarkan lebih sejuta orang menghuni Edo pada abad ke-18. Ini menjadikannya sebagai antara kota terbesar di dunia ketika itu.

Satu kawasan utama Edo ialah Nihonbashi. Nihonbashi dinamakan sempena sebuah jambatan yang dibina pada tahun 1603. Kawasan ini amat sibuk kerana di sinilah terletaknya permulaan lima laluan utama kota iaitu Tokaido, Nakasendo, Nikku Kaido, Koshu Kaido dan Oshu Kaido. Selain digunakan sebagai laluan keluar masuk pengembara dari seluruh negara, ia turut digunakan sebagai laluan golongan bangsawan.

Bagi golongan miskin, kawasan perumahan mereka terletak di kawasan shitamachi yang terletak di bahagian rendah tebing sungai. Disebabkan kedudukan rumah yang kecil dan rapat, keba.ka.ran dianggap sesuatu yang normal di Edo. Sehinggakan ada yang berseloroh a.p.i dan perga.du.han merupakan faktor ‘tarikan’ orang ke kota berkenaan.

Tetapi ia bukan lagi menjadi bahan ketawa selepas Keba.ka.ran Besar Meireki yang tercetus pada musim sejuk 1657. Keba.ka.ran itu menyaksikan lebih 60% Edo mus.na.h dijilat a.p.i termasuk kuil-kuil, rumah-rumah agam daimyo dan ahli rombongan mereka, jambatan-jambatan dan Istana Edo.

Selepas peristiwa itu, shogun ketika itu Iemitsu Tokugawa mengarahkan semua rumah agam dan istana milik ahli-ahli puak yang berkait dengan Tokugawa diro.bo.hkan. Ia kemudiannya diganti dengan kandang-kandang kuda, padok dan taman-taman herba yang berperanan sebagai penghadang a.p.i.

Sebagai ganti kepada tanah-tanah yang diambil, para daimyo ditempatkan di timur Honjo dan Fukagawa yang terletak di seberang Sungai Sumida. Selain rumah-rumah agam mereka, kuil-kuil turut didirikan di situ. Sementara golongan marhaen pula di Tama dan Mitaka yang terletak di sebelah barat. Menerusi tindakan Iemitsu, ia secara tidak langsung meluaskan lagi sempadan Edo dan menjadikannya sebagai sebuah kota metropolis.

Tidak lama selepas kejatuhan Keshogunan Tokugawa pada pertengahan abad ke-19, kerajaan Meiji aktif menggerakkan agenda pemodenan Jepun. Satu cara untuk mempercepatkan agenda pemodenan ialah merekrut ramai pakar seperti jurutera dan arkitek serta meletakkan mereka dalam pelbagai agensi kerajaan dan universiti. Ini bertujuan untuk melatih warga Jepun tentang teknologi terkini ketika itu dan idea-idea dari Barat.

Antara aspek pemodenan terawal yang diperkenalkan di Tokyo selepas ditukar nama oleh pentadbiran Meiji ialah pembinaan landasan keretapi. Landasan ini menghubungkan Shinbashi, Tokyo ke Yokohama di bawah pemantauan seorang jurutera British bernama Edward Morel pada 1872.

Sementara bangunan batu-bata pertama didirikan di Tokyo ialah bangunan Kementerian Kehakiman Jepun. Bangunan itu dibina pada tahun 1895 dan direka oleh dua arkitek Jerman iaitu Hermann Ende dan Wilhelm Böckmann. Ia dibina di atas tapak rumah agam Uesugi milik para daimyo yang pernah memerintah wilayah Yonezawa. Kini, ia dikenali sebagai Bangunan Kerajaan Pusat No. 6.

Bagi Mitsubishi pula, mereka berangan mahu mendirikan sebuah kawasan kewangan setaraf dengan daerah kewangan London, Britain. Bagi menjayakan usaha itu, sejumlah besar tanah di hadapan Istana Diraja dibeli oleh Mitsubishi daripada pihak kerajaan. Selain itu, mereka turut mengupah arkitek Josiah Conder untuk menghasilkan reka bentuk bangunan bersesuaian dengan visi mereka itu.

Conder bertanggungjawab menghasilkan rekaan bangunan pejabat moden pertama di Marunouchi iaitu Bangunan Mitsubishi No. 1. Dari situ, lebih banyak bangunan pejabat yang dibina daripada batu-bata berwarna merah sehingga ia mendapat jolokan Blok London. Mitsubishi No. 1 kemudiannya diro.bo.hkan pada 1968 sebelum dibina semula pada 2009 agar berperanan sebagai muzium. Ia kini dikenali sebagai Muzium Mitsubishi Ichigokan.

RUJUKAN:

Nippon.com. (2018). Growth of a Great City from the Seeds of Ieyasu’s Edo. Diambil dari https://www.nippon.com/en/views/b08802/growth-of-a-great-city-from-the-seeds-of-ieyasu%E2%80%99s-edo.html


Kultus Penyembahan Matematik Oleh Pythagoras

Pada
kira-kira tahun 700 sebelum masihi, terdapat suatu gerakan ‘agama’ ataupun
mungkin lebih tepat dipanggil sebagai ‘kultus’ (cult) yang menyembah matematik sebagai entiti Tuhan. Kultus ini diasaskan
Pythagoras, seorang ahli matematik ulung Yunani. Pythagoras mempunyai falsafah
bahawa matematik merupakan kunci rahsia kosmos, alam dan kehidupan.

Falsafah
ini merupakan integrasi mistik dan matematik. Malah, perkataan ‘mathematics‘ dicipta oleh Pythagoras
yang bermaksud ‘disiplin belajar’. Pythagoras dan mengikutnya (Pythagorean) lebih cenderung dan sesuai
digelar sebagai ahli falsafah metafizik yang menjadikan nombor sebagai pusat
doktrin mereka.

Menurut
Pythagorean, nombor merupakan entiti hidup dan prinsip sejagat yang meresap
segalanya bermula dari langit sehinggalah pada etika manusia. Falsafah
Pythagoras ini telah menjadi satu bentuk kepercayaan bahawa matematik itu bukanlah
ciptaan manusia, tetapi mampu wujud tanpa wujudnya manusia. Suatu persamaan
matematik, tidak dicipta, tetapi ditemui oleh manusia.

Pythagoras
mendefinisikan nombor pada dua asas utama, iaitu Intelektual dan Sciential.
Intelektual bermaksud nombor mempunyai keabadian. Nombor merupakan akar dan
fundamental untuk segala-galanya. Sciental pula bermaksud produk ataupun hasil
daripada nombor tersebut. Manifestasi fizikal matematik yang membentuk realiti.

Ketaksuban
Pythagoras pada nombor bermula daripada eksperimennya ke atas muzik dan pemerhatiannya
ke atas angkasa. Pythagoras pernah mencuba untuk memahami hubungan antara
matematik, muzik dan angkasa.

Pythagoras
menemui bagaimana susunan tetali yang betul dapat menghasilkan harmoni muzik
yang cantik. Selepas itu, Pythagoras menemui bagaimana nisbah 1:1, 1:2, 1:3 dan
seterusnya dapat menghasilkan melodi yang berbeza-beza. Pythagoras merasakan
hubungkait antara keharmonian muzik dan susunan nombor yang cantik ini
merupakan suatu bentuk ‘kosmos’ (beautiful
order of things) dan ‘harmonia’ (fitting
together).

Dalam
astronomi, Pythagoras percaya bumi berbentuk sfera kerana sfera merupakan
bentuk yang paling sempurna, tertinggi dan mempunyai nilai estetik dalam
matematik. Beliau juga menyatakan setiap planet bergerak mengikut orbitnya
sendiri. Pembentukan buruj dan bintang di langit diperhati oleh Pythagoras
mempunyai kecantikan bentuk dan matematiknya yang tersendiri.

Pythagorean
sendiri terpesona dengan kejadian ini di mana gerakan bintang planet dan
keharmonian muzik bergantung pada matematik untuk wujud dan manifestasi
kecantikannya. Dikatakan Pythagorean
mampu mendengar muzik daripada gerakan planet-planet di angkasa.

Gaya
hidup mereka lebih cenderung pada vegetarian. Mereka juga percaya pada
kehidupan abadi dan perpindahan roh. Mereka pernah mengorbankan manusia untuk
dipersembahkan kepada matematik. Menurut Pythagorean, Tuhan bukan ahli
matematik, tetapi matematik itu sendiri adalah Tuhan.